**รายงานการประชุมสภาเทศบาลนครขอนแก่น**

**สมัยสามัญ สมัยที่ 3 ครั้งที่ 2/2559**

**วันที่ 18 สิงหาคม 2559 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1.2. | นายเรืองชัยนางสาวนันทวัลย์ | ตราชูไกรศรีวรรธนะ | ประธานสภาเทศบาลนครขอนแก่นรองประธานสภาเทศบาลนครขอนแก่น |
| 3. | นายกฤษฏ์ | สว่างไสว | สมาชิกสภาเทศบาลนครขอนแก่น  |
| 4. | นางสาวภาสิณี | ธีรภานุ  | สมาชิกสภาเทศบาลนครขอนแก่น  |
| 5.6. | นางรัชดานายมานพ | ลีลาสวัสดิ์ชัยหวังสวัสดิ์โอฬาร | สมาชิกสภาเทศบาลนครขอนแก่น สมาชิกสภาเทศบาลนครขอนแก่น |
| 7. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 8. | นางสาวนริสศรา | เรืองศร | สมาชิกสภาเทศบาลนครขอนแก่น |
| 9. | นายภาสกร | กาญจนวรางกูร | สมาชิกสภาเทศบาลนครขอนแก่น  |
| 10. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 11. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 12.13. | นางวรินทร์พรนายสมภพ | ณิชาภัทรนารากุลวงศ์ก่อ | สมาชิกสภาเทศบาลนครขอนแก่นสมาชิกสภาเทศบาลนครขอนแก่น  |
| 14. | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 15. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 16. | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น  |
| 17. | นายวรินทร์ | เอกบุรินทร์ | สมาชิกสภาเทศบาลนครขอนแก่น  |
| 18. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |
| 19.20.1. นายกิตติพล อ้วนไตร สมาชิกสภาเทศบาลนครขอนแก่น
2. นายบุญสม วิจารจันทร์ สมาชิกสภาเทศบาลนครขอนแก่น
3. นางสาวจันทนภา แสวงการ สมาชิกสภาเทศบาลนครขอนแก่น
4. นายโกเมน กันตวธีระ สมาชิกสภาเทศบาลนครขอนแก่น
 | นายปรมินทร์นายถนอมทรัพย์ผู้ไม่เข้าประชุม | เลาหะพันธุ์สรรพโส | สมาชิกสภาเทศบาลนครขอนแก่นสมาชิกสภาเทศบาลนครขอนแก่น |

 **ผู้บริหารเทศบาลที่เข้าร่วมประชุม**

|  |  |  |
| --- | --- | --- |
|  |  |  |
|  1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
|  2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
|  3. | นายจุลนพ | ทองโสภิต | รองนายกเทศมนตรีนครขอนแก่น |
|  4. 5. 6. | นายชัชวาลดร.กฤษณวรุณนายวราดล | พรอมรธรรมไชยนิจพัฒน์ดำรงจิตร | รองนายกเทศมนตรีนครขอนแก่นปลัดเทศบาลนครขอนแก่นที่ปรึกษากิตติมศักดิ์ |
|  | ผู้ไม่เข้าประชุม |   |  |

1. นายมนตรี สิงหปุณณภัทร รองนายกเทศมนตรีนครขอนแก่น ลากิจ

  **ระเบียบวาระการประชุมสภาเทศบาลนครขอนแก่น**

**ระเบียบวาระที่ 1** เรื่องที่ประธานแจ้งให้ที่ประชุมทราบ

**ระเบียบวาระที่ 2**  เรื่องรับรองรายงานการประชุมสภาเทศบาล

 -สมัยสามัญ สมัยที่ 3 ครั้งที่ 1/2559 ประจำปี พ.ศ.2559

 เมื่อวันที่ 10 สิงหาคม 2559

**ระเบียบวาระที่ 3** เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ.2560

 (วาระที่ 2 ขั้นแปรญัตติ)

**ระเบียบวาระที่ 4** เรื่องพิจารณาร่างบัญญัติงบประมาณรายจ่ายประจำปีงบประมาณ พ.ศ. 2560 (วาระที่ 3 ขั้นลงมติ)

**ระเบียบวาระที่ 5** เรื่องเสนอญัตติขออนุมัติขยายเวลาเบิกจ่ายเงิน งบประมาณรายจ่ายประจำปี

 งบประมาณ 2558 และขออนุมัติกันเงิน งบประมาณรายจ่าย

 ประจำปีงบประมาณ 2559

**ระเบียบวาระที่ 6**  เรื่องอื่น ๆ

**ดร.กฤษณวรุณ ไชยนิจ ปลัดเทศบาลนครขอนแก่น**

เมื่อได้เวลา 10.00 น. นางสาวนันทวัลย์ ไกรศรีวรรธนะรองประธานสภาเทศบาลนครขอนแก่น ได้จุดเทียนธูปบูชาพระรัตนตรัย แล้วดำเนินการประชุมต่อไป

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

สวัสดีค่ะ ท่านนายกเทศมนตรี รองนายกเทศมนตรี ที่ปรึกษานายกเทศมนตรี ท่านสมาชิกสภาเทศบาล ท่านประธานชุมชนและพี่น้องชาวชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2559 ประจำปี พ.ศ.2559 ขณะนี้มีสมาชิกสภาเทศบาลมาครบองค์ประชุมแล้วนะค่ะ ดิฉันขอดำเนินการประชุมไปตามระเบียบวาระ

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

วันนี้มีท่านสมาชิกสภาเทศบาล ท่านกิตติพล อ้วนไตร ,ท่านสมาชิกสภาเทศบาล ท่านจันทนภา แสวงการ ,ท่านสมาชิกสภาเทศบาล ท่านโกเมน กันตวธีระ ,ท่านสมาชิกสภาเทศบาล ท่านบุญสม วิจารจันทร์ ขอลากิจ นะค่ะ

**มติที่ประชุม รับทราบ**

**ระเบียบวาระที่ 2** เรื่องรับรองรายงานการประชุมสภาเทศบาล

 -สมัยสามัญ สมัยที่ 3 ครั้งที่ 1/2559 ประจำปี พ.ศ.2559

 เมื่อวันที่ 10 สิงหาคม 2559

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2559 เมื่อวันที่ 10 สิงหาคม 2559 ท่านใดขอแก้ไขเพิ่มเติมเชิญได้เลยนะค่ะ มีทั้งหมด 46 หน้า

โดยพิจารณาเรียงหน้าไป 1,2,3,4,5,6,7,8,9,10,11,12,13,14,15,16,17,18,19,20,21,22 ขอเรียนเชิญคุณปรมินทร์ ค่ะหน้าที่ 22

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบคุณครับท่านประธานสภาครับ ผมในหน้าที่ 22 ครับ ในส่วนที่ผมได้อภิปรายไว้ครับท่านในบรรทัดที่ 4 จากข้างบนจะเห็นขึ้นว่า 2560 ข้อความเดิมคือ ที่เรากำลังจะพิจาณา ให้เพิ่มตัว ร เป็นข้อความใหม่ ที่เรากำลังจะพิจารณา ตกคำว่า ร ในบรรทัดที่ 8 นะครับ ข้อความเดิมคือแล้วยังมีในเรื่องของที่ผมยังติด เป็นข้อความใหม่ แล้วยังมีในเรื่องที่ผมยังติดใจ ให้ตัดคำว่า ของ ออก และเพิ่ม ใจ ต่อจากยังติด ในบรรทัดที่ 10 ครับ ข้อความเดิมที่อยู่ในห้องสตรองรูมหรือว่าคืออยู่ในสถานธนานุบาล ให้ตัดคำว่า คือ ออก เป็นข้อความใหม่ ที่อยู่ในห้องสตรองรูมหรือว่าอยู่ในสถานธนานุบาล ต่อมาบรรทัดที่ 13 ครับ ข้อความเดิม ในห้องสตรองรูมนี้จะเก็บเฉพาะเป็นพวกทองและทองรูปพรรณ ขอเพิ่มข้อความใหม่เป็น ในห้องสตรองรูมนี้จะเก็บเฉพาะเป็นพวกทองแท่งและทองรูปพรรณ ขอเพิ่มคำว่า แท่ง แล้วในบรรทัดที่ 4 ข้อความเดิม อาจพิจารณาในเรื่องของลด สเปคตรงได้หรือเปล่า ข้อความใหม่ อาจพิจารณาในเรื่องของลดสเปคนี้ตรงได้หรือเปล่า ให้เพิ่มคำว่า นี้ ขอบพระคุณครับท่านประธานครับร

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเสียงสมาชิกรับรองแก้ไขถูกต้องค่ะ ค่ะสมาชิกรับรองแก้ไขถูกต้องนะค่ะ ต่อไป หน้า 23,24

25,26,27,28,29,30,31,32,33,34,35,36,37,38,39,40,41,ขอเรียนเชิญคุณปรมินทร์ ค่ะหน้าที่ 41

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบพระคุณครับท่านประธานสภาครับ ขอแก้ไขในหน้าที่ 41 ครับ ในช่วงที่ผมได้อภิปรายไว้นะครับอยู่ในบรรทัดแรกด้านสุดท้ายเลยนะครับ ข้อความเดิม ในเรื่องของวาระยังไม่ชัดเจนแล้วมีการเสนอขึ้นมาใหม่นี้ ข้อความใหม่ ในเรื่องของวาระยังไม่ชัดเจนแล้วมีการเสนอขึ้นมานี้ ขอตัดคำว่า ใหม่ ออกครับ ในส่วนของบรรทัดที่ 2 นะครับ ข้อความเดิม ขอให้ถอนวาระนี้เลยเพื่อปฏิบัติให้ถูกต้องตามระเบียบส่วนในเรื่องของเมื่อในวันที่ 17 ก็ให้เอามาใหม่ในเรื่องแบบนี้ ก็ให้ท่านสมาชิกหรือคณะกรรมการแปรญัตติที่มีอยู่ลาออกก่อนครับแล้วค่อยตั้งใหม่ครับ เป็นข้อความใหม่ ขอให้ถอนวาระนี้เลยเพื่อปฏิบัติให้ถูกต้องตามระเบียบ โดยให้ท่านสมาชิกหรือคณะกรรมการแปรญัตติที่มีอยู่ลาออกก่อน แล้วค่อยนำเสนอญัตตินี้เข้ามาใหม่ครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเสียงสมาชิกรับรองแก้ไขถูกต้องค่ะ ค่ะสมาชิกรับรองแก้ไขถูกต้องนะค่ะ ต่อไป หน้า 42,43,44,45,

46 เมื่อไม่มีท่านใด ขอแก้ไขเพิ่มเติม ดิฉันขอมติในที่ประขุมนะค่ะว่า สมาชิกท่านใดให้การรับรองรายงาน การประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2559 เมื่อวันที่ 10 สิงหาคม 2559 โปรดยกมือค่ะ (สมาชิก ยกมือเป็นเอกฉันท์)

**มติที่ประชุม :เป็นอันว่าที่ประชุมแห่งนี้ มีมติรับรองรายงานการประชุมสภาเทศบาล สมัยสามัญ**

 **สมัยที่ 3 ครั้งที่ 1/2559 เมื่อวันที่ 10 สิงหาคม 2559**

**ระเบียบวาระที่ 3 เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ.2560**

 **(วาระที่ 2 ขั้นแปรญัตติ)**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ตามที่ประชุมได้มีมติให้แปรญัตติในร่างเทศบัญญัติงบประมาณรายจ่ายประจำปีงบประมาณ พ.ศ. 2560 ภายใน 5 วัน นั้น บัดนี้ ครบกำหนดแล้ว ขอเชิญคณะกรรมการสามัญประจำเทศบาล ทำหน้าที่ตรวจร่างเทศบัญญัติงบประมาณรายจ่ายประจำปีงบประมาณ พ.ศ. 2560 เสนอผลการพิจารณาการแปรญัตติต่อสภาค่ะ ขอเรียนเชิญคุณ ปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาล ตำแหน่ง เลขานุการคณะกรรมการแปรญัตติ**

กราบเรียนท่านประธานสภา กราบเรียนท่านผู้บริหาร ท่านสมาชิกสภาเทศบาล ท่านหัวหน้าฝ่ายการงาน ท่านประชาชนที่เข้าร่วมประชุม ที่เข้าร่วมรับฟังการประชุมสภาเทศบาล ในวันนี้นะครับ ผมนายปรมินทร์ เลาหะพันธ์

เรื่อง ขอเสนอแปรญัตติ

เรียน ประธานสภาเทศบาลนครขอนแก่น

ข้าพเจ้าขอเสนอแปรญัตติ เรื่อง ร่างเทศบัญญัติงบประมาณรายจ่ายประจำปีงบประมาณ พ.ศ. 2560 ดังต่อไปนี้

 **ข้อ 1 ไม่มีผู้แปรญัตติ ไม่มีการแก้ไข**

 **ข้อ 2 ไม่มีผู้แปรญัตติ ไม่มีการแก้ไข**

 **ข้อ 3 ไม่มีผู้แปรญัตติ ไม่มีการแก้ไข**

 **ข้อ 4 ขอแปรญัตติ โดยมีรายละเอียดปรากฏตามเอกสาร**

**ร่างเทศบัญญัติงบประมาณรายจ่าย**

**ประจำปีงบประมาณ พ.ศ. 2560 ดังนี้**

**ลำดับที่ 1 หน้า 264**

โครงการสนับสนุนค่าใช้จ่ายการบริหารสถานศึกษา 9) ค่าอาหารกลางวัน (สำนักการศึกษา) (แผนงานการศึกษา งานระดับก่อนวัยเรียนและประถมศึกษา)

แปรญัตติ เรื่อง ลดจำนวนเงิน และเพิ่มจำนวนเงิน

ลดจำนวนเงิน 9) ค่าอาหารกลางวัน (สำนักการศึกษา) 1,704,000 บาท

เพิ่มจำนวนเงิน งบกลาง สำรองจ่าย 1,704,000 บาท

ข้อความเดิม

9) ค่าอาหารกลางวัน (สำนักการศึกษา) จำนวน 31,312,000 บาท เพื่อจ่ายเป็นค่าอาหารกลางวัน ให้กับโรงเรียนในสังกัดเทศบาลนครขอนแก่น ทั้ง 11 โรงเรียน เป็นเงิน 31,312,000 บาท

ข้อความใหม่

9) ค่าอาหารกลางวัน (สำนักการศึกษา) จำนวน 29,608,000 บาท เพื่อจ่ายเป็นค่าอาหารกลางวัน ให้กับโรงเรียนในสังกัดเทศบาลนครขอนแก่น ทั้ง 11 โรงเรียน เป็นเงิน 29,608,000 บาท

**ลำดับที่ 2 หน้า 266**

โครงการสนับสนุนค่าใช้จ่ายการบริหารสถานศึกษา 18) ค่าใช้จ่ายในโครงการส่งเสริมศักยภาพการจัดการศึกษาท้องถิ่น ค่าปัจจัยพื้นฐานสำหรับนักเรียนยากจน (สำนักการศึกษา) (แผนงานการศึกษา งานระดับก่อนวัยเรียนและประถมศึกษา)

แปรญัตติ เรื่อง เพิ่มจำนวนเงิน และลดจำนวนเงิน

เพิ่มจำนวนเงิน 18) ค่าใช้จ่ายในโครงการส่งเสริมศักยภาพการจัดการศึกษาท้องถิ่น

ค่าปัจจัยพื้นฐานสำหรับนักเรียนยากจน (สำนักการศึกษา) 9,000 บาท

ลดจำนวนเงิน งบกลาง สำรองจ่าย 9,000 บาท

ข้อความเดิม

18) ค่าใช้จ่ายในโครงการส่งเสริมศักยภาพการจัดการศึกษาท้องถิ่น ค่าปัจจัยพื้นฐานสำหรับนักเรียนยากจน (สำนักการศึกษา) จำนวน 631,000 บาท

ข้อความใหม่

18) ค่าใช้จ่ายในโครงการส่งเสริมศักยภาพการจัดการศึกษาท้องถิ่น ค่าปัจจัยพื้นฐานสำหรับนักเรียนยากจน (สำนักการศึกษา) จำนวน 640,000 บาท

**ลำดับที่ 3 หน้า 266**

โครงการสนับสนุนค่าใช้จ่ายการบริหารสถานศึกษา 19) ค่าใช้จ่ายในโครงการสนับสนุนค่าใช้จ่ายในการจัดการศึกษาตั้งแต่ระดับอนุบาลจนจบการศึกษาขั้นพื้นฐาน (สำนักการศึกษา) (แผนงานการศึกษา งานระดับก่อนวัยเรียนและประถมศึกษา)

แปรญัตติ เรื่อง เพิ่มจำนวนเงิน และลดจำนวนเงิน

เพิ่มจำนวนเงิน 19) ค่าใช้จ่ายในโครงการสนับสนุนค่าใช้จ่ายในการจัดการศึกษาตั้งแต่

ระดับอนุบาลจนจบการศึกษาขั้นพื้นฐาน(สำนักการศึกษา) 1,317,200 บาท

ลดจำนวนเงิน งบกลาง สำรองจ่าย 1,317,200 บาท

ข้อความเดิม

19) ค่าใช้จ่ายในโครงการสนับสนุนค่าใช้จ่ายในการจัดการศึกษาตั้งแต่ระดับอนุบาลจนจบการศึกษาขั้นพื้นฐาน (สำนักการศึกษา) จำนวน 46,015,400 บาท เพื่อจ่ายเป็นค่าใช้จ่ายในโครงการสนับสนุนการจัดการศึกษาตั้งแต่ระดับอนุบาลจนจบการศึกษาขั้นพื้นฐาน ให้กับโรงเรียนในสังกัดเทศบาลนครขอนแก่น ทั้ง 11 โรงเรียน ดังนี้

1. ค่าจัดการเรียนการสอน (รายหัว) 26,369,425 บาท
2. ค่าหนังสือเรียน 7,558,737 บาท
3. ค่าเครื่องอุปกรณ์การเรียน 4,114,190 บาท
4. ค่าเครื่องแบบนักเรียน 4,139,960 บาท
5. ค่ากิจกรรมพัฒนาผู้เรียน 3,833,084 บาท

เป็นเงิน 46,015,396 บาท จึงขอตั้งงบประมาณไว้ 46,015,400 บาท

ข้อความใหม่

19) ค่าใช้จ่ายในโครงการสนับสนุนค่าใช้จ่ายในการจัดการศึกษาตั้งแต่ระดับอนุบาลจนจบการศึกษาขั้นพื้นฐาน (สำนักการศึกษา) จำนวน 47,332,600 บาท เพื่อจ่ายเป็นค่าใช้จ่ายในโครงการสนับสนุนการจัดการศึกษาตั้งแต่ระดับอนุบาลจนจบการศึกษาขั้นพื้นฐาน ให้กับโรงเรียนในสังกัดเทศบาลนครขอนแก่น ทั้ง 11 โรงเรียน ดังนี้

1. ค่าจัดการเรียนการสอน (รายหัว) 25,682,490 บาท
2. ค่าหนังสือเรียน 7,384,125 บาท
3. ค่าเครื่องอุปกรณ์การเรียน 3,997,740 บาท
4. ค่าเครื่องแบบนักเรียน 4,017,880 บาท
5. ค่ากิจกรรมพัฒนาผู้เรียน 6,250,330 บาท

เป็นเงิน 47,332,565 บาท จึงขอตั้งงบประมาณไว้ 47,332,600 บาท

**ลำดับที่ 4 หน้า 266**

ค่าวัสดุ ค่าอาหารเสริม (นม) (แผนงานการศึกษา งานระดับก่อนวัยเรียนและประถมศึกษา)

แปรญัตติ เรื่อง ลดจำนวนเงิน และเพิ่มจำนวนเงิน

ลดจำนวนเงิน ค่าอาหารเสริม (นม) 605,500 บาท

เพิ่มจำนวนเงิน งบกลาง สำรองจ่าย 605,500 บาท

ข้อความเดิม

ค่าอาหารเสริม (นม) จำนวน 26,679,300 บาท

เพื่อจ่ายเป็นค่าจัดซื้ออาหารเสริม(นม) ให้กับโรงเรียนในสังกัดเทศบาลนครขอนแก่น และโรงเรียนในสังกัดสำนักงานคณะกรรมการการศึกษาขั้นพื้นฐาน ดังนี้

1. โรงเรียนในสังกัดเทศบาลนครขอนแก่น จำนวน 11 โรงเรียน เป็นเงิน 15,000,000 บาท
2. โรงเรียนอนุบาลขอนแก่น เป็นเงิน 7,026,700 บาท
3. โรงเรียนสนามบิน เป็นเงิน 4,652,600 บาท

ข้อความใหม่

ค่าอาหารเสริม (นม) จำนวน 26,073,800 บาท

เพื่อจ่ายเป็นค่าจัดซื้ออาหารเสริม(นม) ให้กับโรงเรียนในสังกัดเทศบาลนครขอนแก่น และโรงเรียนในสังกัดสำนักงาคณะกรรมการการศึกษาขั้นพื้นฐาน ดังนี้

1. โรงเรียนในสังกัดเทศบาลนครขอนแก่น จำนวน 11 โรงเรียน เป็นเงิน 14,183,700 บาท
2. โรงเรียนอนุบาลขอนแก่น เป็นเงิน 7,091,900 บาท
3. โรงเรียนสนามบิน เป็นเงิน 4,798,200 บาท

**ลำดับที่ 5 หน้า 267**

งบเงินอุดหนุน เงินอุดหนุน เงินอุดหนุนส่วนราชการ (แผนงานการศึกษา งานระดับก่อนวัยเรียนและประถมศึกษา)

แปรญัตติ เรื่อง เพิ่มจำนวนเงิน และลดจำนวนเงิน

เพิ่มจำนวนเงิน เงินอุดหนุนส่วนราชการ 440,000 บาท

ลดจำนวนเงิน งบกลาง สำรองจ่าย 440,000 บาท

ข้อความเดิม

เงินอุดหนุนส่วนราชการ จำนวน 24,380,000 บาท

เงินอุดหนุนหน่วยงานของรัฐหรือองค์กรเอกชนในกิจกรรมอันเป็นสาธารณประโยชน์เพื่อจ่ายเป็นเงินอุดหนุนค่าอาหารกลางวันให้กับโรงเรียนในสังกัดคณะกรรมการการศึกษาขั้นพื้นฐาน (สพฐ. )ระดับ อนุบาล–ป.6 จำนวน 200 วัน จัดสรร 100 % ของจำนวนนักเรียน (โรงเรียนอนุบาลขอนแก่น เป็นเงิน 14,668,000 บาท โรงเรียนสนามบิน เป็นเงิน 9,712,000 บาท)

ข้อความใหม่

เงินอุดหนุนส่วนราชการ จำนวน 24,820,000 บาท

เงินอุดหนุนหน่วยงานของรัฐหรือองค์กรเอกชนในกิจกรรมอันเป็นสาธารณประโยชน์เพื่อจ่ายเป็นเงินอุดหนุนค่าอาหารกลางวันให้กับโรงเรียนในสังกัดคณะกรรมการการศึกษาขั้นพื้นฐาน (สพฐ.)ระดับ อนุบาล–ป. 6 จำนวน 200 วัน จัดสรร 100 % ของจำนวนนักเรียน (โรงเรียนอนุบาลขอนแก่น เป็นเงิน 14,804,000 บาท โรงเรียนสนามบิน เป็นเงิน 10,016,000 บาท)

**ลำดับที่ 6 หน้า 268**

ค่าตอบแทน เงินช่วยเหลือการศึกษาบุตร (แผนงานการศึกษา งานศึกษาไม่กำหนดระดับ)

แปรญัตติ เรื่อง เพิ่มรายการใหม่

เพิ่มจำนวนเงิน เงินช่วยเหลือการศึกษาบุตร 20,000 บาท

ลดจำนวนเงิน งบกลาง สำรองจ่าย 20,000 บาท

ข้อความเดิม (ไม่ปรากฏ)

ข้อความใหม่

เงินช่วยเหลือการศึกษาบุตร จำนวน 20,000 บาท

เพื่อจ่ายเป็นเงินช่วยเหลือการศึกษาบุตรให้กับพนักงานครูเทศบาล (ครูผู้ดูแลเด็ก) ในสังกัดสำนักการศึกษา ที่มีสิทธิเบิกได้ตามระเบียบฯ ตามหนังสือกรมส่งเสริมการปกครองท้องถิ่น ด่วนที่สุด ที่ มท 0816.4/ว 1507 ลงวันที่ 3 สิงหาคม 2559 ตั้งจ่ายจากเงินอุดหนุนทั่วไป ตามแผนพัฒนาสามปี พ.ศ. 2560 – 2562 เทศบาลนครขอนแก่น ทั้งนี้จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

**ลำดับที่ 7 หน้า 271**

ค่าใช้สอย โครงการสนับสนุนค่าใช้จ่ายการบริหารสถานศึกษา (สำนักการศึกษา) 2) ค่าอาหารกลางวัน (สำนักการศึกษา) (แผนงานการศึกษา งานศึกษาไม่กำหนดระดับ)

แปรญัตติ เรื่อง ลดจำนวนเงิน เพิ่มจำนวนเงิน และเปลี่ยนแปลงคำชี้แจง

ลดจำนวนเงิน 2) ค่าอาหารกลางวัน (สำนักการศึกษา) 387,800 บาท

เพิ่มจำนวนเงิน งบกลาง สำรองจ่าย 387,800 บาท

ข้อความเดิม

2) ค่าอาหารกลางวัน (สำนักการศึกษา) จำนวน 3,416,000 บาท

เพื่อจ่ายเป็นค่าอาหารกลางวัน ศูนย์พัฒนาเด็กเล็ก ตั้งจ่ายจากเงินอุดหนุนทั่วไป ดังนี้

- ศูนย์พัฒนาเด็กเล็กโนนทัน เป็นเงิน 280,000 บาท

- ศูนย์พัฒนาเด็กเล็กการเคหะ เป็นเงิน 196,000 บาท

- ศูนย์พัฒนาเด็กด้อยโอกาสหนองแวง เป็นเงิน 196,000 บาท

- ศูนย์พัฒนาเด็กเล็กวัดศรีสว่างโนนทัน เป็นเงิน 448,000 บาท

- ศูนย์พัฒนาเด็กเล็กวัดป่าชัยวัน เป็นเงิน 448,000 บาท

- ศูนย์พัฒนาเด็กเล็กวัดกลาง เป็นเงิน 308,000 บาท

- ศูนย์พัฒนาเด็กเล็กโนนหนองวัด 2 เป็นเงิน 196,000 บาท

- ศูนย์พัฒนาเด็กเล็กสามเหลี่ยม 1 เป็นเงิน 336,000 บาท

- ศูนย์พัฒนาเด็กเล็กเทพารักษ์ 5 เป็นเงิน 134,400 บาท

- ศูนย์พัฒนาเด็กเล็กหนองใหญ่ เป็นเงิน 336,000 บาท

- ศูนย์พัฒนาเด็กเล็กโนนชัย เป็นเงิน 537,600 บาท

ทั้งนี้ จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น ตามแผนพัฒนาสามปี พ.ศ. 2560-2562 เทศบาลนครขอนแก่น

ข้อความใหม่

2) ค่าอาหารกลางวัน (สำนักการศึกษา) จำนวน 3,028,200 บาท

เพื่อจ่ายเป็นค่าอาหารกลางวัน ศูนย์พัฒนาเด็กเล็ก ดังนี้

- ศูนย์พัฒนาเด็กเล็กโนนทัน เป็นเงิน 245,000 บาท

- ศูนย์พัฒนาเด็กเล็กการเคหะ เป็นเงิน 171,500 บาท

- ศูนย์พัฒนาเด็กด้อยโอกาสหนองแวง เป็นเงิน 171,500 บาท

- ศูนย์พัฒนาเด็กเล็กวัดศรีสว่างโนนทัน เป็นเงิน 416,500 บาท

- ศูนย์พัฒนาเด็กเล็กวัดป่าชัยวัน เป็นเงิน 392,000 บาท

- ศูนย์พัฒนาเด็กเล็กวัดกลาง เป็นเงิน 294,000 บาท

- ศูนย์พัฒนาเด็กเล็กโนนหนองวัด 2 เป็นเงิน 171,500 บาท

- ศูนย์พัฒนาเด็กเล็กสามเหลี่ยม 1 เป็นเงิน 294,000 บาท

- ศูนย์พัฒนาเด็กเล็กเทพารักษ์ 5 เป็นเงิน 107,800 บาท

- ศูนย์พัฒนาเด็กเล็กหนองใหญ่ เป็นเงิน 294,000 บาท

- ศูนย์พัฒนาเด็กเล็กโนนชัย เป็นเงิน 470,400 บาท

ตั้งจ่ายจากเงินอุดหนุนทั่วไป ตามแผนพัฒนาสามปี พ.ศ. 2560-2562 เทศบาลนครขอนแก่น ทั้งนี้จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

**ลำดับที่ 8 หน้า 271**

ค่าใช้สอย โครงการสนับสนุนค่าใช้จ่ายการบริหารสถานศึกษา (สำนักการศึกษา) 3)ค่าใช้จ่ายในโครงการจัดการเรียนการสอน (รายหัว) สำหรับศูนย์พัฒนาเด็กเล็กในสังกัดเทศบาลนครขอนแก่น ทั้ง 11 ศูนย์ (สำนักการศึกษา) (แผนงานการศึกษา งานศึกษาไม่กำหนดระดับ)

แปรญัตติ เรื่อง เพิ่มรายการใหม่

เพิ่มจำนวนเงิน 3) ค่าใช้จ่ายในโครงการจัดการเรียนการสอน (รายหัว) สำหรับศูนย์พัฒนาเด็กเล็กใน

สังกัดเทศบาลนครขอนแก่น ทั้ง 11 ศูนย์ (สำนักการศึกษา) 1,050,600 บาท

ลดจำนวนเงิน งบกลาง สำรองจ่าย 1,050,600 บาท

ข้อความเดิม (ไม่ปรากฏ)

ข้อความใหม่

3) ค่าใช้จ่ายในโครงการจัดการเรียนการสอน (รายหัว) สำหรับศูนย์พัฒนาเด็กเล็กในสังกัดเทศบาลนครขอนแก่น ทั้ง 11 ศูนย์ (สำนักการศึกษา) จำนวน 1,050,600 บาท

เพื่อจ่ายเป็นค่าใช้จ่ายในโครงการจัดการเรียนการสอน (รายหัว) สำหรับศูนย์พัฒนาเด็กเล็กในสังกัดเทศบาลนครขอนแก่น ทั้ง 11 ศูนย์ เป็นเงิน 1,050,600 บาท โดยมีค่าใช้จ่ายต่าง ๆ เช่น ค่าจัดซื้อสื่อการเรียน การสอน วัสดุการศึกษา และเครื่องเล่นพัฒนาการเด็ก ตามหนังสือกระทรวงมหาดไทย ที่ มท 0893.2/ว 801 ลงวันที่ 11 มีนาคม 2553 ตั้งจ่ายจากเงินอุดหนุนทั่วไป ตามแผนพัฒนาสามปี พ.ศ. 2560 – 2562 เทศบาลนครขอนแก่น ทั้งนี้จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

**ลำดับที่ 9 หน้า 273**

ค่าวัสดุ ค่าอาหารเสริม (นม) (แผนงานการศึกษา งานศึกษาไม่กำหนดระดับ)

แปรญัตติ เรื่อง ลดจำนวนเงิน เพิ่มจำนวนเงิน และเปลี่ยนแปลงคำชี้แจง

ลดจำนวนเงิน ค่าอาหารเสริม (นม) 347,000 บาท

เพิ่มจำนวนเงิน งบกลาง สำรองจ่าย 347,000 บาท

ข้อความเดิม

ค่าอาหารเสริม (นม) จำนวน 1,727,300 บาท

เพื่อจ่ายเป็นค่าจัดซื้ออาหารเสริม (นม) ให้กับ ศูนย์พัฒนาเด็กเล็ก และโรงเรียนถ่ายโอน ตั้งจ่ายจากเงินอุดหนุนทั่วไประบุวัตถุประสงค์ ดังนี้

1. ศูนย์พัฒนาเด็กเล็กในสังกัดเทศบาล จำนวน 1,258,796 บาท

2. กรมสามัญศึกษา (โรงเรียนโสตศึกษา) จำนวน 468,500 บาท

 เป็นเงิน 1,727,296 บาท จึงขอตั้งงบประมาณไว้ 1,727,300 บาท

ทั้งนี้จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

ข้อความใหม่

ค่าอาหารเสริม (นม) จำนวน 1,380,300 บาท

เพื่อจ่ายเป็นค่าจัดซื้ออาหารเสริม (นม) ให้กับ ศูนย์พัฒนาเด็กเล็ก และโรงเรียนถ่ายโอน ดังนี้

1. ศูนย์พัฒนาเด็กเล็กในสังกัดเทศบาล จำนวน 1,184,258 บาท

2. กรมสามัญศึกษา (โรงเรียนโสตศึกษา) จำนวน 196,042 บาท

 ตั้งจ่ายจากเงินอุดหนุนทั่วไป ตามแผนพัฒนาสามปี พ.ศ. 2560 – 2562 เทศบาลนครขอนแก่น ทั้งนี้จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

**ลำดับที่ 10 หน้า 303**

ครุภัณฑ์ไฟฟ้าและวิทยุ โคมไฟฟ้าชนิดหลอด LED ขนาด 120 วัตต์ (แผนงานเคหะและชุมชน งานไฟฟ้าถนน)

แปรญัตติ เรื่อง เปลี่ยนแปลงคำชี้แจง

ข้อความเดิม

โคมไฟฟ้าชนิดหลอด LED ขนาด 120 วัตต์ จำนวน 3,380,000 บาท

เพื่อจ่ายเป็นค่าจัดซื้อโคมไฟฟ้าชนิดหลอด LED ขนาด 120 วัตต์ โครงสร้างอลูมิเนียมอัลลอยด์

(Die - Casting) รับประกันคุณภาพดวงโคมไม่น้อยกว่า 3 ปี อายุการใช้งานไม่น้อยกว่า 50,000 ชั่วโมง จำนวนไม่น้อยกว่า 175 ดวงโคม เนื่องจากครุภัณฑ์ที่จัดซื้อไม่ปรากฏในบัญชีมาตรฐานครุภัณฑ์ สำนักงบประมาณ จึงขอจัดซื้อตามราคาท้องตลาดปัจจุบัน ตามแผนพัฒนาเทศบาลสามปีเพิ่มเติมเปลี่ยนแปลง ฉบับที่ 2 (พ.ศ. 2560 – 2562) เทศบาลนครขอนแก่น

ข้อความใหม่

โคมไฟฟ้าชนิดหลอด LED ขนาดไม่เกินกว่า 110 วัตต์ จำนวน 3,380,000 บาท

เพื่อจ่ายเป็นค่าจัดซื้อโคมไฟฟ้าชนิดหลอด LED ขนาดไม่เกินกว่า 110 วัตต์ โดยมีคุณลักษณะเฉพาะสังเขป ดังนี้

1. โคมไฟถนนที่ใช้กำลังไฟฟ้ารวมไม่เกินกว่า 110 วัตต์
2. ประสิทธิภาพความส่องสว่างของโคมต้องไม่น้อยกว่า 100 ลูเมนต่อวัตต์
3. เป็นผลิตภัณฑ์ที่ผลิตจากบริษัทผู้ผลิตที่มีคุณภาพสูงได้แก่ CREE,OSRAM หรือเทียบเท่า พร้อมแนบหนังสือรับรองเม็ด LED ที่ใช้จากผู้ผลิต
4. LED ที่ใช้ต้องมีผลทดสอบการคงค่าความส่องสว่างตามมาตรฐาน IES LM – 80 (LM80 Test Report) โดย LED นั้นต้องสามารถคงความสว่างได้ไม่น้อยกว่า 70% (L70) ที่อายุ 50,000 ชั่วโมง
5. อายุการใช้งานต้องไม่น้อยกว่า 50,000 ชั่วโมง
6. มีวงจร พร้อมอุปกรณ์ป้องกันแรงดันไฟฟ้ากระชากที่ driver และ module รวมไม่น้อยกว่า 6 kV
7. ได้มาตรฐานการส่องสว่างไฟถนนกรมทางหลวง (ทางแยก) ความสว่างเฉลี่ยในแนวนอนต่ำสุด (Lux) ไม่น้อยกว่า 21.5 Lux
8. ได้ใบรับรองมาตรฐาน TUV,CE,UL และ CB
9. ได้รับมาตรฐาน IEC 60598-2-3 โดยแนบเอกสารประกอบการพิจารณา
10. มีระดับการป้องกันฝุ่น-น้ำ ของโคม ไม่น้อยกว่า IP 65
11. มีรายงานผลการทดสอบมาตรฐาน IES LM 79-80 จากสถาบันไฟฟ้า และอิเล็กทรอนิกส์ (EEI)

 หรือเทียบเท่า โดยแนบหลักฐานเอกสารประกอบการพิจารณา

เนื่องจากครุภัณฑ์ที่จัดซื้อไม่ปรากฏในบัญชีมาตรฐานครุภัณฑ์ สำนักงบประมาณ จึงขอจัดซื้อตาม

ราคาท้องตลาดปัจจุบัน ตามแผนพัฒนาสามปีเพิ่มเติมเปลี่ยนแปลง ฉบับที่ 2 (พ.ศ. 2560 – 2562) เทศบาลนครขอนแก่น

**ลำดับที่ 11 หน้า 332**

ครุภัณฑ์ไฟฟ้าและวิทยุ เครื่องขยายเสียงและอุปกรณ์พร้อมค่าติดตั้ง (แผนงานสร้างความเข้มแข็งของชุมชน งานส่งเสริมและสนับสนุนความเข้มแข็งของชุมชน)

แปรญัตติ เรื่อง ลดจำนวนเงิน และเพิ่มจำนวนเงิน

ลดจำนวนเงิน เครื่องขยายเสียงและอุปกรณ์พร้อมค่าติดตั้ง 1,500 บาท

เพิ่มจำนวนเงิน งบกลาง สำรองจ่าย 1,500 บาท

ข้อความเดิม

2) วิทยุ แบบ 2 ลำโพง สามารถเล่นแผ่นซีดี ดีวีดี เอ็มพี 3 ได้ จำนวน 5 เครื่อง ๆ ละ 3,500 บาท รวมเป็นเงิน 17,500 บาท

ข้อความใหม่

2) วิทยุ แบบ 2 ลำโพง สามารถเล่นแผ่นซีดี ดีวีดี เอ็มพี 3 ได้ จำนวน 5 เครื่อง ๆ ละ 3,200 บาท รวมเป็นเงิน 16,000 บาท

**ลำดับที่ 12 หน้า 353**

ค่าก่อสร้างอาคารอเนกประสงค์ศูนย์พัฒนาเด็กเล็กหนองใหญ่ (แผนงานอุตสาหกรรมและการโยธางานก่อสร้างโครงสร้างพื้นฐาน)

แปรญัตติ เรื่อง ลดจำนวนเงิน เพิ่มจำนวนเงิน และเปลี่ยนแปลงคำชี้แจง

ลดจำนวนเงิน ค่าก่อสร้างอาคารอเนกประสงค์ศูนย์พัฒนาเด็กเล็กหนองใหญ่10,000บาท

เพิ่มจำนวนเงิน งบกลาง สำรองจ่าย 10,000 บาท

ข้อความเดิม

ค่าก่อสร้างอาคารอเนกประสงค์ศูนย์พัฒนาเด็กเล็กหนองใหญ่ จำนวน 367,000 บาท

เพื่อจ่ายเป็นค่าก่อสร้างอาคารอเนกประสงค์ศูนย์พัฒนาเด็กเล็กหนองใหญ่ โดยทำการก่อสร้างอาคารอเนกประสงค์เพื่อใช้จัดกิจกรรมสำหรับเด็ก และใช้เป็นห้องรับประทานอาหาร ที่มีขนาดห้องกว้าง 5 เมตร ยาว 7 เมตร มีพื้นที่ไม่น้อยกว่า 35 ตารางเมตร พร้อมมีเวทีภายในไว้เพื่อจัดกิจกรรมขนาดกว้าง 2.5 เมตร ยาว 5 เมตร สูง 0.6 เมตร ตามแบบเทศบาลนครขอนแก่น ตามแผนพัฒนาเทศบาลสามปี พ.ศ. 2560-2562 เทศบาลนครขอนแก่น

ข้อความใหม่

ค่าก่อสร้างอาคารอเนกประสงค์ศูนย์พัฒนาเด็กเล็กหนองใหญ่ จำนวน 357,000 บาท

เพื่อจ่ายเป็นค่าก่อสร้างอาคารอเนกประสงค์ศูนย์พัฒนาเด็กเล็กหนองใหญ่ โดยทำการก่อสร้างอาคารอเนกประสงค์เพื่อใช้จัดกิจกรรมสำหรับเด็ก และใช้เป็นห้องรับประทานอาหาร ที่มีขนาดห้องกว้าง 5 เมตร

ยาว 7 เมตร มีพื้นที่ไม่น้อยกว่า 35 ตารางเมตร ตามแบบเทศบาลนครขอนแก่น ตามแผนพัฒนาสามปี พ.ศ. 2560-2562 เทศบาลนครขอนแก่น

**ลำดับที่ 13 หน้า 363**

ค่าปรับปรุงผิวจราจร ถนนประชาสโมสร (ช่วงสามแยกตัดถนนกสิกรทุ่งสร้าง) (แผนงานอุตสาหกรรมและการโยธา งานก่อสร้างโครงสร้างพื้นฐาน)

แปรญัตติ เรื่อง เปลี่ยนแปลงคำชี้แจง

ข้อความเดิม

ค่าปรับปรุงผิวจราจรถนนประชาสโมสร(ช่วงสามแยกตัดถนนกสิกรทุ่งสร้าง) จำนวน 1,640,000 บาท

 เพื่อจ่ายเป็นค่าปรับปรุงผิวจราจร ถนนประชาสโมสร (ช่วงสามแยกตัดถนนกสิกรทุ่งสร้าง)โดยทำการปรับปรุงผิวจราจร โดยรื้อผิวจราจรเดิม แล้วทำการเทคอนกรีตใหม่ ความหนาไม่น้อยกว่า 0.25 เมตร พื้นที่ผิวจราจรไม่น้อยกว่า 550 ตารางเมตร เปลี่ยนฝาระบายน้ำเดิม เป็นฝาเหล็กหล่อเหนียว จำนวนไม่น้อยกว่า 12 บ่อ ทำการติดตั้งแผงกั้นเหล็ก ช่วงเกาะกลางถนน ความยาวรวมไม่น้อยกว่า 20 เมตร และทำการทาสีตีเส้นจราจร ตามแบบเทศบาลนครขอนแก่น ตามแผนพัฒนาสามปีเพิ่มเติมเปลี่ยนแปลง ฉบับที่ 2 (พ.ศ. 2560-2562) เทศบาลนครขอนแก่น

ข้อความใหม่

ค่าปรับปรุงผิวจราจรถนนประชาสโมสร (ช่วงสามแยกตัดถนนกสิกรทุ่งสร้าง) จำนวน 1,640,000บาท

 เพื่อจ่ายเป็นค่าปรับปรุงผิวจราจร ถนนประชาสโมสร (ช่วงสามแยกตัดถนนกสิกรทุ่งสร้าง) โดยทำการรื้อผิวจราจรเดิม แล้วทำการเทคอนกรีตใหม่ ความหนาไม่น้อยกว่า 0.25 เมตร พื้นที่ผิวจราจรไม่น้อยกว่า 550ตารางเมตร เปลี่ยนฝาบ่อพักน้ำเดิมเป็นฝาเหล็กหล่อเหนียว จำนวนไม่น้อยกว่า 12 บ่อ ทำการติดตั้งแผงกั้นเหล็ก ช่วงเกาะกลางถนน ความยาวรวมไม่น้อยกว่า 15 เมตร พร้อมติดตั้งเสาไฟฟ้า High Mass สูงไม่น้อยกว่า

10 เมตร จำนวนไม่น้อยกว่า 2 ต้น, ติดตั้งเสาไฟฟ้าถนนความสูงไม่น้อยกว่า 9 เมตร จำนวนไม่น้อยกว่า 2 ต้น และทำการทาสีตีเส้นจราจร ตามแบบเทศบาลนครขอนแก่น ตามแผนพัฒนาสามปีเพิ่มเติมเปลี่ยนแปลง ฉบับที่ 2 (พ.ศ. 2560-2562) เทศบาลนครขอนแก่น

**ลำดับที่ 14 หน้า 365**

ค่าปรับปรุงผิวจราจรภายในชุมชนเขต 4 จำนวน 3 ซอย (แผนงานอุตสาหกรรมและการโยธา งานก่อสร้างโครงสร้างพื้นฐาน)

แปรญัตติ เรื่อง เปลี่ยนแปลงคำชี้แจง

ข้อความเดิม

ค่าปรับปรุงผิวจราจรภายในชุมชนเขต 4 จำนวน 3 ซอย จำนวน 1,221,000 บาท

เพื่อจ่ายเป็นค่าปรับปรุงผิวจราจรภายในชุมชนเขต 4 จำนวน 3 ซอย โดยทำการปูแผ่นใยสังเคราะห์พร้อมปูทับด้วยผิวจราจร Asphaltic Concrete หนาไม่น้อยกว่า 0.05 เมตร มีพื้นที่ผิวจราจรรวมไม่น้อยกว่า 1,651.5 ตารางเมตร พร้อมงานเปลี่ยนฝาบ่อพักน้ำ จำนวน ไม่น้อยกว่า 36 บ่อ ในพื้นที่ชุมชน เขต 4 จำนวน 3 ซอย ดังนี้

1.ซอยโพธิ์ทอง 1 ความกว้างเฉลี่ย 4.50 เมตร ความยาวไม่น้อยกว่า 115 เมตร หรือมีพื้นที่ผิวจราจร Asphaltic Concrete ไม่น้อยกว่า 517.50 ตารางเมตร

2.ซอยอดุลยาราม 7/2 ความกว้างเฉลี่ย 3 เมตร ความยาวไม่น้อยกว่า 208 เมตร หรือมีพื้นที่ผิวจราจร Asphaltic Concrete ไม่น้อยกว่า 624 ตารางเมตร พร้อมซ่อมแซมผิวจราจรค.ส.ล.เดิม ความหนาไม่น้อยกว่า 0.15 เมตร

พื้นที่ซ่อมแซมผิวจราจร ค.ส.ล. พื้นที่ไม่น้อยกว่า 70 ตารางเมตร และงานเปลี่ยนฝาบ่อพักน้ำชนิดเหล็กหล่อเหนียว รูปสี่เหลี่ยม ขนาด 600x600 มิลลิเมตร จำนวนไม่น้อยกว่า 19 บ่อ

3.ซอยศาลปู่แสง ความกว้างเฉลี่ย 3 เมตร ความยาวไม่น้อยกว่า 173 เมตร หรือมีพื้นที่ผิวจราจร Asphaltic Concrete ไม่น้อยกว่า 510 ตารางเมตร พร้อมงานเปลี่ยนฝาบ่อพักน้ำชนิด ค.ส.ล. จำนวนไม่น้อยกว่า 17 บ่อ

ตามแบบเทศบาลนครขอนแก่น ตามแผนพัฒนาสามปีเพิ่มเติมเปลี่ยนแปลง ฉบับที่ 2 (พ.ศ. 2560-2562) เทศบาลนครขอนแก่น

ข้อความใหม่

ค่าปรับปรุงผิวจราจรภายในชุมชนเขต 4 จำนวน 3 ซอย จำนวน 1,221,000 บาท

เพื่อจ่ายเป็นค่าปรับปรุงผิวจราจรภายในชุมชนเขต 4 จำนวน 3 ซอย โดยทำการปูแผ่นใยสังเคราะห์พร้อมปูทับด้วยผิวจราจร Asphaltic Concrete หนาไม่น้อยกว่า 0.05 เมตร มีพื้นที่ผิวจราจรรวมไม่น้อยกว่า 1,651.5 ตารางเมตร พร้อมงานเปลี่ยนฝาบ่อพักน้ำ จำนวน ไม่น้อยกว่า 36 บ่อ ในพื้นที่ชุมชน เขต 4 จำนวน 3 ซอย ดังนี้

1. ซอยโพธิ์ทอง 1 ทำการปูแผ่นใยสังเคราะห์พร้อมปูทับด้วยผิวจราจร Asphaltic Concrete หนาไม่น้อยกว่า 0.05 เมตร ความกว้างเฉลี่ย 4.50 เมตร ความยาวไม่น้อยกว่า 115 เมตร หรือมีพื้นที่ผิวจราจร Asphaltic Concrete ไม่น้อยกว่า 517.50 ตารางเมตร

2. ซอยอดุลยาราม 7/2 ทำการปูแผ่นใยสังเคราะห์พร้อมปูทับด้วยผิวจราจร Asphaltic Concrete หนาไม่น้อยกว่า 0.05 เมตร ความกว้างเฉลี่ย 3 เมตร ความยาวไม่น้อยกว่า 208 เมตร หรือมีพื้นที่ผิวจราจร Asphaltic Concrete ไม่น้อยกว่า 624 ตารางเมตร พร้อมซ่อมแซมผิวจราจรค.ส.ล.เดิม ความหนาไม่น้อยกว่า 0.15 เมตร พื้นที่ซ่อมแซมผิวจราจร ค.ส.ล. พื้นที่ไม่น้อยกว่า 70 ตารางเมตร และงานเปลี่ยนฝาบ่อพักน้ำชนิดเหล็กหล่อเหนียว รูปสี่เหลี่ยม ขนาด 600 x 600 มิลลิเมตร จำนวนไม่น้อยกว่า 19 บ่อ

3.ซอยศาลปู่แสง ทำการปูแผ่นใยสังเคราะห์พร้อมปูทับด้วยผิวจราจร Asphaltic Concrete หนาไม่น้อยกว่า 0.05 เมตร ความกว้างเฉลี่ย 3 เมตร ความยาวไม่น้อยกว่า 173 เมตร หรือมีพื้นที่ผิวจราจร Asphaltic Concrete ไม่น้อยกว่า 510 ตารางเมตร พร้อมงานเปลี่ยนฝาบ่อพักน้ำชนิด ค.ส.ล. จำนวนไม่น้อยกว่า 17 บ่อ

ตามแบบเทศบาลนครขอนแก่น ตามแผนพัฒนาสามปีเพิ่มเติมเปลี่ยนแปลง ฉบับที่ 2 (พ.ศ. 2560-2562) เทศบาลนครขอนแก่น

**ลำดับที่ 15 หน้า 381**

งบกลาง รายจ่ายตามข้อผูกพัน 4.ทุนการศึกษาสำหรับครูผู้ดูแลเด็ก (แผนงานงบกลาง งานงบกลาง)

แปรญัตติ เรื่อง เพิ่มรายการใหม่

เพิ่มจำนวนเงิน 4.ทุนการศึกษาสำหรับครูผู้ดูแลเด็ก 30,000 บาท

ลดจำนวนเงิน งบกลาง สำรองจ่าย 30,000 บาท

ข้อความเดิม (ไม่ปรากฏ)

ข้อความใหม่

4.ทุนการศึกษาสำหรับครูผู้ดูแลเด็ก จำนวน 30,000 บาท

เพื่อจ่ายเป็นเงินทุนการศึกษาสำหรับครูผู้ดูแลเด็ก ในสังกัดสำนักการศึกษา ที่มีสิทธิเบิกได้ตามระเบียบฯ ตามหนังสือกรมส่งเสริมการปกครองท้องถิ่น ด่วนที่สุด ที่ มท 0816.4/ว 1507 ลงวันที่ 3 สิงหาคม 2559 ตั้งจ่ายจากเงินอุดหนุนทั่วไป ตามแผนพัฒนาสามปี พ.ศ. 2560 – 2562 เทศบาลนครขอนแก่น ทั้งนี้จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

**สรุปการขอแปรญัตติ เรื่อง ร่างเทศบัญญัติงบประมาณรายจ่ายประจำปีงบประมาณ พ.ศ. 2560 งบประมาณรายจ่ายทั่วไป**

1. **ประมาณการรายรับ รวมเป็นเงินทั้งสิ้น 1,289,736,880 บาท**
2. **ประมาณการรายจ่าย รวมเป็นเงินทั้งสิ้น 1,289,736,880 บาท**

รายการที่เสนอขอแปรญัตติ มีจำนวน 15 รายการ แยกเป็น

 2.1 แปรญัตติเปลี่ยนแปลงคำชี้แจง และเพิ่มรายการใหม่ จำนวน 10 รายการ

 2.2 แปรญัตติลดจำนวนเงิน รวมเป็นเงิน 189,000 บาท จำนวน 12 รายการ

 2.3 แปรญัตติเพิ่มจำนวนเงิน รวมเป็นเงิน 189,000 บาท จำนวน 12 รายการ

ลงชื่อ วันชัย ซื่อศิริสวัสดิ์ ประธานคณะกรรมการ

 (นายวันชัย ซื่อศิริสวัสดิ์)

 ลงชื่อ โกเมน กันตวธีระ กรรมการ

 (นายโกเมน กันตวธีระ)

 ลงชื่อ บุญสม วิจารจันทร์ กรรมการ

 (นายบุญสม วิจารจันทร์)

 ลงชื่อ จันทนภา แสวงการ กรรมการ

 (นางสาวจันทนภา แสวงการ)

ลงชื่อ ปรมินทร์ เลาหะพันธุ์ เลขานุการคณะกรรมการ

 (นายปรมินทร์ เลาหะพันธุ์)

 **ได้พิจารณาแล้วให้มีการแปรญัตติ**

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**ระเบียบวาระที่ 4 เรื่องพิจารณาร่างเทศบัญญัติงบประมาณรายจ่ายประจำปีงบประมาณ**

 **พ.ศ. 2560 (วาระที่ 3 ขั้นลงมติ)**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ดิฉันจะขอมติที่ประชุมเลยนะคะ ท่านใดให้ความเห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2560 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ มติที่ประชุม: เป็นอันว่าสภาแห่งนี้มีมติให้ความเห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2560

**มติที่ประชุม: เป็นอันว่าสภาแห่งนี้มีมติให้ความเห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2560**

**ระเบียบวาระที่ 5 เรื่องญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ขอเรียนเชิญท่านรองฯนายก เสนอญัตติต่อสภาค่ะ

**นายธวัชชัย รื่นรมย์ศิริ รองนายกเทศมนตรีนครขอนแก่น**

เรื่อง ขอเสนอญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล

เรียน ประธานสภาเทศบาลนครขอนแก่น

 ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติขยายเวลาเบิกจ่ายเงินงบประมาณรายจ่ายประจำปีงบประมาณ 2558 และขออนุมัติกันเงิน งบประมาณรายจ่ายประจำปีงบประมาณ 2559 ตามที่เทศบาลนครขอนแก่น ได้ตั้งจ่ายงบประมาณหมวดครุภัณฑ์ที่ดินและสิ่งก่อสร้างเพื่อเป็นค่าจัดซื้อครุภัณฑ์ และค่าก่อสร้างตามโครงการต่างๆ ซึ่งมีบางโครงการที่ไม่สามารถดำเนินการให้แล้วเสร็จภายในปีงบประมาณ 2559 ประกอบด้วย ครุภัณฑ์และโครงการต่างๆ ที่ตั้งจ่ายในปีงบประมาณ 2558 จำนวน 7 รายการ (ตามรายละเอียดแนบท้ายหมายเลข 1) และครุภัณฑ์และโครงการต่างๆ ที่ตั้งจ่ายในปีงบประมาณ 2559 จำนวน 33 รายการ (ตามรายเอียดแนบท้ายหมายเลข 2) แต่เนื่องจากเทศบาลานครขอนแก่น ยังมีความจำเป็นที่จะต้องใช้จ่ายเงินงบประมาณเพื่อการนี้ เพราะการจัดซื้อครุภัณฑ์ และการก่อสร้างโครงการจะนำมาซึ่งการแก้ไขปัญหาและบรรเทาความเดือดร้อนชองประชาชนภายในเขตเทศบาล

 ดังนั้น เพื่อให้การดำเนินงานการจัดซื้อครุภัณฑ์ การก่อสร้างโครงการบรรลุผลตามวัตถุประสงค์ ที่กำหนดไว้ และสามารถที่จะดำเนินการได้ในปีงบประมาณ 2560 คณะผู้บริหารงานเทศบาลนครขอนแก่น จึง มีความจำเป็นที่จะต้องขออนุมัติขยายเวลาเบิกจ่ายเงินงบประมาณรายจ่ายประจำปีงบประมาณ 2558 และ ขออนุมัติกันเงิน งบประมาณรายจ่ายประจำปีงบประมาณ 2559 ตามรายละเอียดบัญชีแนบท้ายนี้ ต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงิน และการตรวจเงิน ขององค์กรปกครองส่วนท้องถิ่น พ.ศ.2547 หมวด 5 ข้อ 59 การขออนุมัติขยายเวลาการเบิกจ่ายเงิน และการกันเงินงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ยังมิได้ก่อหนี้ผูกพัน จะต้องรายงานขออนุมัติต่อสภาท้องถิ่น เพื่อขยายเวลาเบิกจ่ายเงิน หรือกันเงินได้อีกไม่เกินระยะเวลาหนึ่งปี ฯลฯ

 จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่นเพื่อพิจารณาอนุมัติ ต่อไป

 ขอแสดงความนับถือ

 ธีระศักดิ์ ฑีฆายุพันธุ์

 (นายธีระศักดิ์ ฑีฆายุพันธุ์)

 นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ระเบียบวาระที่5 ขอเสนอญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล สมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะค่ะ ท่านใด เห็นชอบเรื่องญัตติขออนุมัติขยายเวลาเบิกจ่ายเงินและกันเงิน ขอเรียนเชิญคุณสมภพ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ ผมนายสมภพ วงศ์ก่อ สมาชิกสภาเทศบาลนครขอนแก่น เขต 4ท่านประธานสภาที่เคารพครับ ในโอกาสที่ไม่มีเพื่อนสมาชิกจะสอบถามก็ถือโอกาสสอบถามเพื่อให้ทางฝ่ายบริหารได้กรุณาอธิบายด้วยเหตุผลและหลักการว่าทำไมต้องขยายโครงการเหล่านี้ เป็นต้นว่าโครงการเมื่อปี 2558 จำนวน 7 รายการ และปี 2559 อีก 33 รายการ ซึ่งเราได้กันเงินส่วนนี้ไว้เข้าใจนะครับว่าเป็นประโยชน์ที่จะเกิดขึ้นกับประชาชนในพื้นที่เขตเทศบาลของเราแต่เหตุใดถึงเกิดความล่าช้า ด้วยการอนุมัติงบประมาณเหล่านี้ในขณะนั้น ซึ่งเป็นความจำเป็นและด่วนซึ่งคณะสมาชิกสภาเทศบาลนครขอนแก่นได้พิจารณาแล้วก็อนุมัติงบประมาณเหล่านี้ออกไปเกิดเหตุผลหรือว่าเกิดอุบัติเหตุเรื่องใดทำไมถึงไม่ได้กระทำการจัดซื้อจัดจ้างหรือมีข้อขัดข้องประการใด ในความล่าช้าของการหาผู้มาทำงานโครงการเหล่านี้ ก็อยากได้คำตอบจากฝ่ายบริหารโดยท่านประธานสภากรุณาให้ฝ่ายบริหารได้ชี้แจงขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ค่ะก่อนคณะผู้บริหารจะอภิปราย มีใครจะอภิปรายเพิ่มเติมอีกหรือไม่ค่ะ ถ้าไม่มีขอเรียนเชิญ ท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภา ท่านสมาชิกท่านผู้มีเกียรติครับ กรณีการขอกันเงินในครั้งนี้เป็นโครงการ กันเงินของปี 2558 ปี 2559 เกี่ยวข้องทั้งโครงการการก่อสร้าง ครุภัณฑ์ โครงการของสำนักการศึกษา ของสำนักปลัดเทศบาล รวมทั้งสิ้น 40 โครงการ เป็นเงินงบประมาณ รวมทั้งสิ้น 60,796,180 บาท ในหลายๆ โครงการจำเป็นต้องกันเงิน ถ้าจะให้อภิปรายเป็นรายโครงการจะต้องใช้เวลา จะเห็นได้ว่าในเอกสารผมไม่แน่ใจว่าท่านสมาชิกได้เหมือนกัน จะมีคำอธิบายเหตุผล ที่เป็นหมายเหตุเอาไว้ ยกตัวอย่าง ที่เป็นนโยบายหลักการจัดศูนย์สร้างสุขผู้สูงอายุที่วัดหนองแวงเมืองเก่า เดิมทีที่ผ่านมาเราสามารถดำเนินโครงการได้ หากเจ้าอาวาสให้เราเช่าเพื่อปรับปรุงเป็นศูนย์สร้างสุขแต่ปัญหาที่ติดตามมาก็คือ ในตอนนี้หน่วยตรวจสอบ โดยเฉพาะอย่างยิ่งหน่วยกำกับคือทางจังหวัดได้พิจารณาร่วมแล้วก็มีข้อท้วงติง ประเด็นเดิมเป็นอำนาจของเจ้าอาวาสอนุมัติให้เช่าได้ไม่เกินสามปี แล้วเทศบาลก็ต้องลงทุนในการปรับปรุงเกรงว่าจะเป็นการดำเนินการที่ไม่เป็นไปตามระเบียบควรจะให้เป็นสำนักพระพุทธศาสนาเป็นผู้อนุมัติแล้วก็เป็นการเช่าในระยะยาวจึงจะสามารถดำเนินการได้ ซึ่งเรื่องนี้อยู่ในระหว่างของการดำเนินการเพื่อประสานหน่วยกำกับหน่วยตรวจสอบแล้วก็ประสานไปยังสำนักพระพุทธศาสนา บางโครงการประกวดราคาไปแล้วหนึ่งครั้งหาผู้รับเหมาไม่ได้ ก็ต้องเอามาเพื่อจัดทำราคากลางใหม่ในการดำเนินการ บางโครงการมีการเปลี่ยนปลงรายละเอียดคุณสมบัติซึ่งเรามีการกำหนดเอาไว้พอถึงจะดำเนินการจริงๆก็มีการเปลี่ยนแปลงซึ่งกำลังดำเนินการจัดการภายในว่าสำหรับที่กำหนดเดิมเป็นแบบหนึ่ง พอจะดำเนินการจัดซื้อจัดจ้างมีคนมาเสนออีกแบบหนึ่ง ซึ่งเป็นความไม่ชอบธรรมในระบบแล้วเราก็ยอมรับวิธีการแบบนี้ไม่ได้ กำลังวางมาตรการว่าควรจะเป็นแบบใด โดยเฉพาะอย่างยิ่งอาจจะมีการก้าวก่ายการจัดทำคุณสมบัติเกิดขึ้น ซึ่งเป็นความไม่ชอบในการดำเนินการแบบนี้ บางโครงการจัดทำไม่ทันในเรื่องการออกแบบและประมาณการราคา จะเห็นได้ว่าปีที่แล้วเราขออนุมัติสภาเพื่อกันโครงการเอาไว้ทั้งหมดมูลค่ากว่าร้อยล้านหลายสิบโครงการ ปีนี้ได้มีการเร่งรัดเพื่อให้ผู้รับผิดชอบดำเนินการเท่าที่สามารถดำเนินการได้ และขณะนี้ขอเรียนให้ทราบทุกโครงการปัจจุบันนี้ เข้าสู่กระบวนการจัดซื้อจัดจ้างแล้ว เกรงว่าจะไม่สามารถดำเนินการเซ็นสัญญาได้ทันก็เลยขอกันเงินเอาไว้ โครงการสุดท้ายจะถึงฝ่ายพัสดุในวันที่ 5 กันยายน 2559 ณ ตอนนี้ถึงแม้จะมีทั้งหมดสามสิบสี่บวกหกสี่สิบโครงการแยกเป็นครุภัณฑ์ 17 รายการ การก่อสร้าง 17 รายการ ตอนนี้ทุกโครงการได้ผ่านมือผมในการเซ็นอนุมัติเพื่อดำเนินการจัดซื้อจัดจ้างแล้ว และคาดว่าโครงการสุดท้ายนี้จะถึงฝ่ายพัสดุเพื่อเข้าสู่กระบวนการจัดซื้อจัดจ้างในวันที่ 5 กันยายน 2559 ครับ นี้ก็เป็นข้อมูลนำเรียนให้ทราบ แล้วก็บางโครงการโดยเฉพาะอย่างยิ่งการจ้างศึกษาออกแบบไม่ว่าจะเป็นเรื่องระบบของการปรับปรุงน้ำเสียภายในบึงแก่นนคร ขั้นตอนการประสานงานคงไม่ใช่เพียงแค่คนที่จะศึกษาออกแบบแต่เกี่ยวข้องกับตอนปลายของท่อ ก็คือหน่วยงานที่จะต้องสนับสนุนงบประมาณหลังจากศึกษาออกแบบแล้วทำให้เกิดการล่าช้าในการประสานงาน โครงการจ้างศึกษาออกแบบปากทางเข้าริมบึงแก่นนครซึ่งจะเป็นการปรับปรุงทั้งระบบระบายน้ำ ปรับปรุงระบบภูมิทัศน์และส่งเสริมการท่องเที่ยว ซึ่งเราก็เคยดำเนินการแล้วก็ขออนุมัติสภาเพื่อจ่ายขาดเงินสะสม แต่เกรงว่าจะผิดระเบียบ แต่ว่าประเด็นโดยสรุปก็คือเป็นเรื่องของความล่าช้าของผู้รับผิดชอบทั้งเรื่องการออกแบบและประมาณการ ก็จะมีอยู่สองสามเหตุผลที่นำเรียนให้ทราบ แต่สุดท้ายเรื่องหนึ่งที่ชัดเจนมากโครงการของเทศบาลเราเยอะมาก เราทำโครงการต่อปีรวมแล้วมากกว่าหนึ่งร้อยโครงการแล้วข้อจำกัดทางด้านบุคลากรที่ผมเองมีความเข้มงวดในการที่จะไม่รับคนเพิ่มเพราะว่าจะเป็นภาระค่าใช้จ่ายด้านบุคลากร สิ่งที่เราต้องการก็คือจากคนที่เรามีอยู่ผมต้องการให้มีประสิทธิภาพสูงสุดในการทำงาน ถึงจุดจุดหนึ่งการแก้ไขปัญหาภายในของกอง/สำนักที่เกี่ยวข้อง ไม่ว่าจะเป็นเรื่องการศึกษาออกแบบ การออกแบบ การประมาณการราคา ภายใต้การเข้มงวดแล้วก็ติดตามอย่างต่อเนื่องก็พิสูจน์ให้เห็นว่าทีมงานเจ้าหน้าที่ก็สามารถปรับปรุงได้ดีขึ้นในระดับหนึ่ง ในปีนี้อาจจะยังไม่ดีถึงที่สุดแต่คิดว่าปีต่อไปน่าจะเข้าสู่ระบบเพื่อให้เกิดการกันเงินให้น้อยที่สุดแต่บางเรื่องก็มีข้อจำกัดจริงๆ เพราะหลายโครงการนี้เนื่องจากว่าประมูลแล้วหาผู้รับเหมาไม่ได้ก็ต้องมีการประมูลอีกรอบสองถ้ารอบสองไม่ได้ก็ต้องมีการประมูลรอบสามต่อไป ก็นำเรียนเหตุผลตามนี้ครับท่านประธานครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ค่ะขอเรียนเชิญคุณวรินทร์ ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

กราบเรียนท่านประธานสภาครับ ข้าราชการและก็ประชาชนนะครับ ผมสอบถามเรื่องของเอกสารหมายเลข 1 ข้อ 1 ค่าซ่อมแซมเครื่องเติมอากาศเพื่อติดตั้งที่บึงแก่นนคร จำนวน 4 เครื่อง 1,500,000 บาท และในเอกสารหมายเลข 2 ข้อ 27 ค่าซ่อมและเปลี่ยนอะไหล่เครื่องเติมอากาศแบบผิวน้ำ จำนวน 4 เครื่อง 1,500,000 บาท เหมือนกัน อยากสอบถามว่าคนละรายการหรือเปล่าครับหรือเป็นรายการเดียวกัน ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ค่ะก่อนที่ผู้บริหารจะตอบมีท่านใดจะอภิปรายเพิ่มเติมอีกหรือไม่ค่ะ เชิญเลยค่ะ ถ้าไม่มีเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภา ท่านสมาชิก ท่านผู้มีเกียรติครับ ก็คงจะขออนุญาตให้ผู้รับผิดชอบได้เป็นผู้ชี้แจง ก็ขออนุญาตท่านประธานสภาให้ ผอ.ส่วนทรัพยากรธรรมชาติ ผอ.ทศพล เป็นผู้ชี้แจงครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเรียนเชิญค่ะ

**นายทศพล วงศ์อาษา ผู้อำนวยการส่วนทรัพยากรธรรมชาติฯ**

กราบเรียนท่านประธาน ท่านผู้บริหาร ท่านสมาชิกสภาครับในส่วนของการซ่อมแซมเครื่องเติมอากาศนะครับเพื่อติดตั้งที่บึงแก่นนคร นั้นเป็นเรื่องของการปรับปรุงคุณภาพน้ำในบึงแก่นนครให้ดีขึ้นนะครับ ส่วนอีกรายการหนึ่งเป็นการซ่อมแซมเครื่องเติมอากาศเพื่อใช้ในระบบบำบัดน้ำเสียนะครับ คุณภาพน้ำเสียให้ดีขึ้นที่บ่อบำบัดน้ำเสียที่บึงทุ่งสร้างครับผม คนละรายการครับผม ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ก็ขอยืนยันว่าเป็นคนละรายการใช่ไหมค่ะ มีสมาชิกท่านใดจะอภิปรายเพิ่มเติมอีกหรือไม่ค่ะ ในระเบียบวาระที่ 5 มีสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดให้ความเห็นชอบเรื่องญัตติขออนุมัติขยายเวลาเบิกจ่ายเงินงบประมาณรายจ่ายประจำปีงบประมาณ 2558 และขออนุมัติกันเงิน งบประมาณรายจ่ายประจำปีงบประมาณ 2559 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม: เป็นอันว่าสภาแห่งนี้มีมติเห็นชอบอนุมัติขยายเวลาเบิกจ่ายเงินงบประมาณรายจ่ายประจำปีงบประมาณ 2558 และขออนุมัติกันเงิน งบประมาณรายจ่ายประจำปีงบประมาณ 2559**

**ระเบียบวาระที่ 5 เรื่องอื่น ๆ**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 มีสมาชิกท่านใดจะอภิปรายเชิญเลยค่ะ ขอเรียนเชิญคุณบัญชา ค่ะ

**ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น**

กราบเรียนท่านประธานที่เคารพ ท่านสมาชิกผู้ทรงเกียรติทุกท่านครับ กระผมว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น เขต 4 ครับ ท่านประธานครับในปัจจุบันบ้านเมืองของเรามีความเจริญก้าวหน้าอย่างรวดเร็วนะครับ กระผมมีความเป็นห่วงอยู่เรื่องหนึ่งคือตัวอาคารใหญ่ที่ต่อเติมตัวอาคารในหลายๆอาคารนะครับ ก็อยากจะให้เทศบาลได้เข้าไปกำกับดูแลตัวอาคารนั้นว่าทำถูกต้องตามแบบที่ขออนุญาตหรือไม่นะครับ กระผมเป็นห่วงในเรื่องของการเกิดอันตรายแก่ทรัพย์สินและชีวิตของพี่น้องประชาชนนะครับจึงขอฝากท่านประธานผ่านไปยังท่านผู้บริหารให้ผู้มีส่วนรับผิดชอบได้เข้าไปกำกับดูแลด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 อยากเรียนถามเพื่อความชัดเจน สำหรับผู้อภิปราย อาคารใหญ่หมายถึงอาคารที่ไหนแห่งใดค่ะ

**ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น**

 ครับภายในเขตเทศบาลนครขอนแก่นที่ขออนุญาตดัดแปลง อย่างเช่น ตัวอาคารของหอพักมาขอดัดแปลงเป็นโรงแรมอย่างนี้ครับ เป็นตัวอย่างครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 มีสมาชิกจะอภิปราย เชิญเลยค่ะ คุณสุพัฒน์ ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ เพื่อนสมาชิกสภาเทศบาล ข้าราชการพนักงานที่เคารพและประธานชุมชนผู้สังเกตการณ์ที่เคารพทุกท่าน อีกท่านหนึ่งที่จะไม่เอ่ยชื่อไม่ได้ วันนี้ผมดีใจครับ ท่านวราดล พัฒน์ดำรงจิตร ที่ปรึกษากิตติมศักดิ์นายกเทศมนตรี เป็นนิมิตหมายที่ดีครับ ท่านเห็นความสำคัญถึงจะมาบ้างไม่มาบ้างผมว่าท่านก็มีสปิริตของนักการเมืองครับ ผมขอชื่นชมครับ ผมเข้าประเด็นนิดหนึ่งฝากประธานสภาผ่านไปหาผู้บริหารผมเชื่อใจและมั่นใจมาตลอดการบริหารจัดการ สาธารณูประโภคในเมืองขอนแก่น ใช่งานเยอะเมืองใหญ่ ตึกเยอะ การบริหารจัดการจะมีปัญหาการมีปัญหาซับซ้อนทุกอย่างในเมื่อเราเป็นสมาชิกสภาเทศบาล ผู้บริหารอาสาเข้ามาดำเนินการแล้ว ผมว่าไม่เหลือบ่ากว่าแรงผมมั่นใจนะผมฝากประธานสภา ไปหาผู้บริหารเอาเรื่องง่ายๆ เรื่องใกล้ตัวชาวบ้านชุมชนบ้านเราแถวสวนสองร้อยปี มีเสาไฟฟ้าเสาหนึ่งฝากประธานสภาไปหาผู้บริหารไม่ค่อยติดแล้วการเชื่อมต่อไฟออกไปดูได้เลยครับน่ากลัวครับไม่รู้ว่ามันจะซ๊อตวันไหน มันไม่สมกับสวนสองร้อยปี อันนี้ฝากนะ ประเด็นต่อมาการทำฟุตบาทเป็นสิ่งที่ดีแต่ผมออกตรวจงานตลอดเป็นหน้าที่ไม่ต้องบังคับหน้าที่ของสมาชิกสภาเทศบาลไม่จำเป็นต้องเขตไหน การทำให้ฟุตบาทต่ำลงก็เป็นดีแต่ท่านก็ขี่รถผ่านไปเหมือนกันทุกคนทุกท่านครับ รถขึ้นไปจอดข้างบนทำถนนสวยๆนะหละเห็นใจอยู่ก็พวกเราตั้งใจทำงานให้ดี ผมยกตัวอย่างหลังโรงเรียนขอนแก่นวิทยายน ตอนนี้บ้านท่านสมาชิกสภาเทศบาลอยู่แถวนั้นก็มี แต่ท่านก็ลำบากใจนะการบริหารจัดการซับซ้อนให้ไปคิดเอา นี้ประเด็นหนึ่ง ประเด็นต่อมาผมขอชมการทำงานของทุกกอง/สำนัก พัฒนาขึ้นเยอะดีมากครับผมขอฝากสมาชิกสภาเทศบาลของเรานี้หละ น้ำท่วมเป็นตัวอย่างถ้าเราเอาใจใส่เพิ่มขึ้นมาอีกเกี่ยวกับงบประมาณ เราจะเติมเข้าไปเกี่ยวกับทำท่อระบายน้ำหรือระบบระบายน้ำผมว่าเราควรที่จะมาหันหน้าเข้ามาปรึกษากันตรงนี้สำคัญ ผมพูดตั้งแต่ปีแรกว่าบ้านเมืองเราโตขึ้นมากการบริหารจัดการขยะกับน้ำเป็นปัญหามากครับผมก็เชื่อนะครับว่าไม่ได้ทิ้งตรงนี้ แต่เรื่องนี้เป็นงบประมาณซับซ้อนกว่าจะได้มาประธานชุมชนหรือชาวบ้านบางทีก็ร้องโอดครวญ เพราะว่าท่านก็ประสบด้วยชุมชนเองและกับตัวเองครับท่าน บางเรื่องท่านก็พอว่างบประมาณกว่าจะได้มาก็ลำบาก น่าเห็นใจคณะผู้บริหาร การแก้ไขปัญหาการร้องเรียนมีครับฝากประธานสภาไปยังผู้บริหาร ผมก็อยู่ในคณะนี้มีการบริหารจัดการดีมาก ประเด็นต่อมาเรื่องการรุกล้ำเอาพื้นที่สาธารณะประโยชน์ตอนนี้ข่าวดีครับ ข้างโรงเรียนเทศบาลบ้านศรีฐานก็ได้คืนมาแล้วก็เร็วๆนี้หละจะได้ดำเนินการ นี้แหละครับถ้าเราเอาใจใส่มีแนวคิดที่เป็นจะเอาคืนมาให้ชุมชนผมว่านี้หละประสบความสำเร็จแล้ว แต่ยังมีอีกหลายจุดผมก็ขี่รถดูผมก็ฝากท่านรองฯนายก ท่านธวัชชัย ท่านก็ชี้แจงให้ผมฟังให้ผมฟังหน้าตลาดเดียวนี้ยึดเอาแล้วล๊อกหนึ่งกั้นออกมา ถนนเฉลิมพระเกียรติอันนี้นานแล้วแต่ผมรู้ว่าเราค่อยเป็นค่อยไป อันนี้นายกฯพูดไว้ว่า เขารุกล้ำแล้วกว่าจะได้คืนมามันยากแสนยากก็เห็นใจครับตามระเบียบ ผมก็ฝากท่านประธานสภาไปยังผู้บริหาร ผมยังไม่ทิ้งนะเรื่องตรงข้ามกับศาลเจ้าแม่สองนางร้านนั้นยังเหมือนเดิมแต่ผมรู้ว่าเราทำแต่อยากรู้เอกสารถึงศาลเรื่องไปถึงไหนอย่างไร ผมอยากฝากท่านประธานสภาไปหาผู้บริหารว่าเรื่องรุกล้ำหรือให้สำรวจไว้ว่าที่สาธารณะประโยชน์อยู่ตรงไหนเราจะได้คืนอย่างไร การฟ้องร้องอย่างไรผมอยากได้คืนมาเพื่อจะได้ให้ชุมชนเพื่อใช้ให้เป็นประโยชน์ เป็นสิทธิของแต่ละชุมชนที่น่าจะเอาไปทำประโยชน์ได้ เรื่องหลักๆ เดียวนี้ทางชุมชนเราก็ยังติดปัญหาการประสานการร้องเรียนการออกดำเนินการอยู่ ผมฝากประธานสภาไปหาผู้บริหารเรามีการประชุมประจำเดือนไหม ขาดตอนมาเป็นปีแล้วแต่ก่อนเรายังมีการประชุมประจำเดือนว่าติดขัดอะไรชุมชนเกี่ยวกับร้องเรียนอะไร ผมฝากด้วยว่าน่าจะมีการประชุมแต่ละเดือน แต่ละสำนัก/กอง ได้รองฯนายก ท่านชัชวาล มาช่วยอีกแรงหนึ่ง ผมว่าดีครับ ฝากประธานสภาไปหาผู้บริหารอีกเรื่องหนึ่ง คือเรื่องศูนย์เด็กเล็กผมยินดีด้วยเกี่ยวกับศึกษาโดยตรงตอนนี้ศูนย์เด็กเล็กที่อยู่ประจำบึงหนองแวงกับศรีฐาน ที่ศรีฐานน่าจะหยุดพักหรืออย่างไรไม่รู้นะผมอยากได้รายละเอียดหน่อยว่าศูนย์หนังสือเคลื่อนที่ของเรายังดำเนินการอยู่กี่ที่ แล้วก็เป็นอย่างไรมีคนใช้บริการแบบไหน แล้วก็ลูกหลานเรามาใช้บริการไหมฝากด้วยครับ เพราะว่าอยากรู้ว่าผมยกตัวอย่างง่ายๆบึงหนองแวงมีห้องสมุดหนังสือว่าเปิดเวลาไหนคุณครูไปประจำไหม ตอนนี้มีกี่ที่ในเขตเทศบาลนครขอนแก่น และอยู่ในการดูแลของสำนักการศึกษาอยู่ใช่ไหมครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ก่อนที่ผู้บริหารจะตอบมีสมาชิกท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภา ท่านผู้บริหาร ท่านเพื่อนสมาชิก แล้วก็ประธานชุมชนและชาวบ้านต่างๆที่ได้เข้ามารับฟังการประชุมในวันนี้นะครับ ผมมีเรื่องที่อยากจะฝากท่านประธานสภาไปยังผู้บริหารเกี่ยวกับเรื่องสิ่งที่เราได้รับมาแล้วเกี่ยวกับเรื่องร้องเรียนของชาวบ้านในเรื่องเกี่ยวกับถนนที่เราทำในเรื่องที่เราทำการโอเวอร์เลย์ใหม่ โดยก่อสร้างปรับปรุงถนนลาดยางถนนแอสฟัลท์ติกคอนกรีต ชาวบ้านก็ชื่นชมเราได้สักสองสามเดือนหรือสี่ห้าเดือน ถนนเส้นนี้คือถนนหน้าเมืองการทำถนนแอสฟัลท์ติกคอนกรีตที่เราเททับไปเกิดการแยกตัว บริเวณที่สำคัญคือบริเวณหน้าห้างสหมิตรหรือแยกหน้าเมืองตัดกับถนนอำมาตย์ตรงนั้นมีการซ่อมซ้ำซ้อน ซ่อมแล้วมันก็แยกตัวเนื่องจากเหตุใดผมไม่ทราบ น่าจะเป็นเรื่องน้ำใต้ดินหรืออย่างไร และจะมีบริเวณที่ชัดเจนตอนนี้ก็คือบริเวณถนนหน้าเมืองตัดกับถนนศรีจันทร์ บริเวณหน้าร้านวรรณเครื่องประดับ ถ้าท่านขับรถไปท่านจะเห็นเลยครับเป็นร่องแยกกันอยู่ประมาณเกือบห้าเซนติเมตร ถึงแม้ว่าตรงนี้จะมีการซ่อมแซมไปแล้ว เกิดการแยกของชั้นนะครับ ผมไม่แน่ใจว่าทางผู้รับเหมาใช้วัสดุอะไร ทำให้เกิดงานที่พึ่งทำเสร็จไม่ถึงปีเกิดเป็นแบบนี้ ทั้งๆที่ถนนหน้าเมืองเช่นกันจากบริเวณถนนเหล่านาดีมาถึงแยกประมาณรื่นรมย์ ทำมาเกือบสิบปี ถนนแอสฟัลท์ติกคอนกรีตยังมีสภาพดีและสวยงาม ก็ต้องฝากผู้บริหารไปดูในเรื่องนี้เพราะว่ายังมีอีกหลายเส้นนะครับในงบประมาณปี 2558 และปี2559 ที่ยังค้างอยู่และยังไม่ได้ทำ ที่จะใช้ถนนแอสฟัลท์ติกคอนกรีต ครับผมกลัวปัญหาแบบนี้อยากให้ท่านผู้รับผิดขอบทางสำนัก ไปดูว่าไม่ทราบว่าเป็นผู้ประกอบการรายเดียวกันหรือเปล่า ถนนหน้าเมืองหนึ่งปีหรือสองปีจะขาดจากระยะเวลาการประกัน บอกให้เขารีบซ่อมแซม ชาวบ้านเขาบ่นกันหนาหูเพราะรถมอเตอร์ไซด์เกิดอุบัติเหตุ บาดเจ็บบ้าง สาหัสบ้าง มีเยอะครับ กลัวแต่ว่าเขามาฟ้องเทศบาลเราต้องรับผิดชอบ จากถนนที่เรียบๆเป็นหลุมเป็นบ่อ ครับท่านประธานสภาครับ เรื่องที่ 1 นะครับ เรื่องที่ 2 คือบริเวณหลังมหาวิทยาลัยขอนแก่นตรงกังสดาลผู้ประกอบการรถตู้ไม่แน่ใจว่าสายอะไร จอดแบบมีการกันที่จอดรถโดยไม่ให้ผู้อื่นจอดเลย ใครเข้าไปก็ด่าครับใช้เป็นที่ประกอบการของตนเองทำไมถึงมีความสามารถได้ขนาดนั้น หรือถ้าจะใช้ทำเป็นเทศพาณิชย์ตรงนั้นได้หรือไม่ ผมก็ไม่แน่ใจเหมือนกัน ถ้าทำอย่างที่จอดรถแท๊กซี่เรายังเก็บเขาคันละเจ็ดพันห้าร้อยบาทต่อเดือนประมาณนี้ ถ้าจะทำให้ถูกต้องก็กันเป็นที่จอดรถทำเป็นเทศพาณิชย์ แล้วส่วนหนึ่งก็คือในเรื่องของอุบัติเหตุนะครับ เรื่องที่เป็นห่วงอีกเรื่อง คือผมไปวิ่งที่บึงแก่นนครเมื่ออาทิตย์ที่แล้วผมก็เห็น บริเวณที่มีการก่อสร้าง คือก่อสร้างเสร็จแล้วบริเวณฝั่งด้านเจ้าแม่สองนาง วิ่งมาก็เป็นทางที่เราทำตลิ่งใหม่สวยงามมีรั้วรอบขอบชิดอย่างดีครับแต่ในบริเวณหนึ่งครับที่ไม่มีรั้วกันตกผมไม่แน่ใจบริเวณนั้นเป็นบริเวณหน้าโรงแรมหนึ่งครับ เว้นไว้ประมาณเกือบสิบเมตร ไม่มีตลิ่งไม่มีอะไร เป็นที่น่ากลัวว่าจะมีคนตกลงไป จะเกิดอันตราย ไม่ทราบว่าการออกแบบเป็นเช่นนั้นหรือไม่ หรือเป็นอย่างไรผมดูแล้วน่าจะเกิดอันตรายกับผู้ที่ไปใช้งาน แต่โดยรวมสวยมากครับ ถ้าใครยังไม่เคยไปดูไปดูครับสวยครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 มีสมาชิกท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณวรินทร์ ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

เรียนท่านประธานสภา ท่านผู้บริหาร พี่น้องเทศบาล และพี่น้องผู้นำชุมชนนะครับ ผมอยากอภิปรายในเรื่องของภาพรวมของการใช้งบประมาณ เนื่องจากที่เราเป็นเทศบาลนคร เรามีภารกิจหลายๆด้าน ในแง่ของเศรษฐกิจสังคม โครงสร้างพื้นฐาน สาธารณสุข เรื่องที่เราจัดการทุกวันนี้มีหลายเรื่องและเป็นภาระอย่างยิ่ง ผู้บริหารพูดมาว่ามีโครงการเป็นร้อยสองร้อยโครงการ ในสภาวะที่ทรัพยากรของเราและงบประมาณของเราค่อนข้างที่จำกัด ผมอยากจะให้เรื่องสำคัญหลายเรื่องที่เราเห็นว่าเป็นเรื่องสำคัญได้รับการจัดสรรงบประมาณอย่างพอเพียง เพราะว่าเราไม่สามารถที่จะให้ทรัพยากรที่จำกัดของเรา ไปจัดการกับทุกๆเรื่องได้ และทุกๆเรื่องก็มีความสำคัญ สิ่งที่คาดหวังไว้อยากจะเห็นการใช้น้ำหนักของงบประมาณหรือเข็มทิศของการใช้งบประมาณว่าในปีถัดไป เช่นในปีนี้หรือปีหน้าทางสำนัก/กอง/ฝ่าย ทางเทศบาลต้องให้น้ำหนักหรือเข้มทิศในการใช้งบประมาณไปเรื่องใด เช่นสาธารณสุขอาจจะตั้งเป้าว่าปีนี้จะจัดการเรื่องของขยะในสองปี เรื่องของไข้เลือดออกในหนึ่งปีอะไรอย่างนี้ ให้น้ำหนักของการใช้งบประมาณลงไปตรงนั้นได้ หรือสำนักการช่างในเรื่องของโครงสร้างพื้นฐาน เช่น สมมุติว่าสำนักการช่าง อาจจะบอกว่าในปีนี้หรือปีหน้าจะซ่อมโครงสร้างพื้นฐาน ให้หมดน้ำหนักในการใช้งบประมาณเราจะได้เบี่ยงเบ็นในเรื่องานั้นเป็นหลัก อาจจะมีเรื่องประเด็นรอง เรื่องของ Low Carbon งบประมาณจะได้ไปอยู่ในเรื่องของ Low Carbon ส่วนหนึ่ง ถ้าเราวางแผนการใช้ทรัพยากรลักษณะอย่างนี้จะสามารถทำให้เราทำโครงการใหญ่ๆ ที่จะต้องใช้งบประมาณเยอะๆ ได้ ภาพรวมของงบประมาณก็จะไม่กระจัดกระจายไป อยากจะฝากท่านประธานไปถึงผู้บริหารครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 มีสมาชิกท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณกฤษฏ์ ค่ะ

**นายกฤษฏ์ สว่างไสว** **สมาชิกสภาเทศบาลนครขอนแก่น**

 กราบเรียนท่านประธานสภา เพื่อนสมาชิกผู้ทรงเกียรติ พี่น้องประชาชนผู้เข้ารับการประชุมครับ ผมมีเรื่องหนึ่งที่อยากจะฝากท่านประธานสภาไปยังคณะผู้บริหารเกี่ยวกับเรื่อง ความเป็นห่วงในการใช้ถนนจากการที่สมาชิกสภาได้อนุมัติในการขยายถนนในช่วงถนนศรีจันทร์ตั้งแต่สี่แยกถนนรอบเมืองจนถึงถนนเฉลิมพระเกียรติ จะเห็นว่าเราขยายบริเวณถนนได้มากกินฟุตบาทเข้าไปประมาณหนึ่งเมตร เมื่อโครงการแล้วเสร็จแล้วจากนั้นก็มีการเปิดใช้ถนนแต่เรื่องที่เป็นห่วงคือเสาไฟฟ้าก็ยังคงอยู่บนพื้นถนนบริเวณตรงนั้นนะครับ ซึ่งน่าเป็นห่วงมากถ้าเวลากลางคืนไม่สังเกตดีๆ อาจจะมองไม่เห็น ดังนั้นอยากจะฝากท่านประธานสภาไปยังผู้บริหารและผู้ที่เกี่ยวข้องได้กรุณาติดตามการย้ายเสาไฟฟ้าในบริเวณดังกล่าวให้เป็นที่เรียบร้อยนะครับ ประชาชนจะได้เกิดความปลอดภัยในการใช้รถใช้ถนนนะครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 มีสมาชิกท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณสมภพ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาที่เคารพครับ ท่านสมาชิกผู้ทรงเกียรติ ผมนายสมภพ วงศ์ก่อ สมาชิกสภาเทศบาลนครขอนแก่น ขออนุญาตต่อเรื่องของท่านสุพัฒน์ พงษ์เพียจันทร์ เรื่องของการบุกรุกที่สาธารณะก่อนอื่นขอขอบคุณฝ่ายบริหารผ่านไปยังท่านประธานสภาที่กรุณาได้ติดตามกำกับดูแล เรื่องที่ประชาชนบุกรุกที่สาธารณะบริเวณบึงทุ่งสร้างทางด้านทิศตะวันออกสำนักสงฆ์นะครับ และทางด้านทิศตะวันตกที่ติดด้านหลังของการประมง ได้มีการขับไล่และได้คืนมาเป็นที่สาธารณะให้กับประชาชนชาวขอนแก่น ขอฝากที่สาธารณะอีกแห่งหนึ่งบริเวณหน้าธนาคารกรุงเทพ ถนนหน้าเมืองตรงนี้เห็นเป็นประเด็นมานานแล้วนะครับว่าจะขับไล่ผู้บุกรุกปัจจุบันก็เห็นเขาก่อสร้างเป็นที่ถาวรในการค้าขาย ก็ไม่ทราบว่าเรื่องนี้ผู้บริหารได้ดำเนินการไปถึงไหนแล้วก็อยากฝากท่านประธานไปยังผู้บริหารได้กำกับดูแลฝ่ายข้าราชการให้ไปดำเนินการให้ได้กลับคืนมาเหมือนเช่นที่บึงทุ่งสร้างนะครับ อีกส่วนหนึ่งบริเวณหนองยาวบ้านศรีฐานตอนนี้ก็มีประชาชนผู้ที่ไม่มีที่อยู่อาศัยบุกรุกหรือแม้ผู้มีที่อยู่แล้วอยากขยายพื้นที่บริเวณที่อยู่อาศัยเพิ่มเติมเข้าไปในบริเวณบึงหนองยาว ตอนนี้ก็น่าจะมีอยู่หลายราย ถ้าหากทางผู้บริหารนะครับท่านประธานชะล้าใจก็จะทำให้เป็นการลำบากที่จะขับไล่ให้เขาออกมาอีก ก็อยากให้ไปกำกับดูแลก่อนที่จะรุกลามไปมากกว่านี้นะครับ นี้ก็เป็นส่วนหนึ่งของเรื่องที่สาธารณะนะครับ อีกเรื่องหนึ่งคือเรื่องงบประมาณปี 2560 ซึ่งมากกว่าพันล้านบาทส่วนหนึ่งก็เป็นงบประมาณที่ไปดูแลแก้ไขปัญหาน้ำท่วมในข้อนี้ผมใคร่ขอกราบเรียนท่านประธานว่า ให้ช่วยกรุณาฝากไปถึงผู้บริหารช่วยเร่งรัดงบประมาณเหล่านี้ที่ส่วนหนึ่งเป็นงบแก้ไขปัญหาน้ำท่วมไม่ใช่ว่าไปถึงเดือนพฤษภาคม มิถุนายน จะเข้าหน้าฝนถึงจัดซื้อจัดจ้าง เพื่อจะทำการแก้ปัญหาเหล่านี้ ผมเกรงว่าจะเกิดปัญหาน้ำท่วมซ้ำซ้อนเหมือนปีนี้อีก ฉะนั้นแล้วเป็นโอกาสที่ดีครับที่ฝ่ายบริหารมองเห็นความสำคัญ การแก้ไขปัญหาเหล่านี้ก็อยากเร่งรัดไปยังผู้รับผิดชอบที่จะดูแลจัดจ้าง ออกแบบสิ่งเหล่านี้ที่ผมกล่าวมาให้ด่วน ให้ถือว่าเป็นวาระด่วนนะครับ ซึ่งเป็นปัญหาของประชาชนที่ประสบทุกๆครั้งที่เป็นฤดูฝน ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาที่เคารพ เพื่อนสมาชิกผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้ ผมนายธนภณ กิตติวิมลชัย สมาชิกสภาเทศบาลนครขอนแก่น มีประเด็นที่ผมอยากฝากท่านประธานสภาไปยังผู้บริหารรวมทั้งหน่วยงานที่เกี่ยวข้อง ผมเป็นคนตื่นเช้าครับ ผมก็ไปธุระผมผ่านถนนหน้าเมืองบ่อย บางวันก็ผ่านถนนกลางเมือง ตรงหน้าโรงพักนะครับ กลางเมืองก็มีช่วงเช้าประมาณตีสี่ตีห้า ตีสามผมไม่ค่อยได้ออกไปเที่ยวไหนผมจะนอนอยู่บ้าน ประมาณเจ็ดโมงเช้ายังจอดรถแปลกๆอยู่หน้าโรงพักเต็มเลยครับฝั่งจราจรข้างหนึ่งโดนปิด ไม่แค่นั้นนี้ยังไม่เร้าใจเท่าถนนหน้าเมืองตีห้าถึงเจ็ดโมง ผมไม่แน่ใจว่าแปดโมง ถนนฝั่งทิศตะวันตกของถนนเส้นนี้นะครับที่ติดกับหน้าโรงแรมสวัสดีโฮเต็ล แถวนั้นจะมีคนมาตั้งแผงขายของ ตั้งอะไรอยู่ด้านถนนฝั่งหนึ่งเลยนะครับ ฝั่งจากทิศเหนือไปทิศใต้ ของถนนเส้นนี้ถูกปิด ผมว่าใช้คำว่าปิดอย่างชัดเจนครับ เมื่อก่อนผมเข้าใจว่าน่าจะประมาณตีสี่ตีห้า และหกโมงนิดหน่อยก็คงต้องเลิก แต่ไม่ครับเจ็ดโมงกว่าก็ยังมี ปรากฏการณ์ที่แปลกกว่านั้นคือใครมาจอดผิดกฎจราจรมีล็อคล้อครับ อีกฝั่งหนึ่งปิดถนนให้คนกลุ่มหนึ่งไม่มีใครไปทำอะไรเลย อีกฝั่งหนึ่งมีคนจอดผิดกฎจราจรโดนล็อคล้อ อันนี้แผ่นดินไทย หรือใครมีอำนาจใช้ดุลพินิจประเภทนี้ได้ครับ หรือว่าคนกลุ่มที่ปิดถนนเพื่อขายของมีอภิสิทธิเหนือแผ่นดินผมไม่ติดขัด การทำมาหากินครับขอบเขตเวลานี้จำเป็น อีกประการหนึ่ง ที่พูดตรงนี้เรื่องความปลอดภัยของคนสัญจรไปมาเวลาที่ผมวิ่งระยะจากทิศเหนือไปทางทิศใต้ ปรากฏว่าผมต้องข้ามเลนจากฝั่งที่ควรจะขับโดยถูกกฎจราจรไม่เหลือแม้แต่เลนเดียวครับ ถ้าเกิดอุบัติเหตุผมต้องรับผิดชอบหรือไม่ครับ ผมแปลกใจว่าตรงนี้แต่เดิมมันไม่เยอะขนาดนี้ครับ ใครเป็นผู้มีอำนาจในการอนุมัติให้มันมีเยอะขนาดนี้ครับ ใครเป็นคนไปเก็บเกี่ยวรายได้จากตรงนี้แล้วไปไหนครับหรือไม่มีการเก็บเกี่ยวหรืออะไรยังไงครับ แต่ว่าตรงนี้ถ้าปล่อยไว้อย่างนี้ผมว่ามันไม่เป็นธรรม ถึงแม้ว่าจะเอื้อให้คนมาทำมาค้าขายหาเงินมาในยามเศรษฐกิจไม่ดีอย่างนี้ แต่ว่าผมว่าน่าจะให้มีการจัดการให้อยู่ในกรอบที่ควรครับ อีกที่หนึ่งตรงตลาดสดหน้าโรงเรียนเทศบาลบ้านโนนทันนะครับช่วงหนึ่งที่ผมเคยอภิปรายไปค่อนข้างรุนแรงและหลายครั้ง ช่วงนี้ตอนเย็นเป็นเหมือนเดิมครับฝั่งหนึ่งก็ไม่มีคนไปดูแลผมเข้าใจว่าเทศบาลไม่มีคำสั่งใช้บุคลากร เช่นจะเป็น อปพร.หรือว่าตำรวจอาสาหรืออะไร ในการให้ค่าใช้จ่าย ไปดำเนินการควบคุมการจอดรถหรือการตั้งแผงตรงนั้น แต่ผมเข้าใจว่าปัจจุบันสี่ห้าเดือนมานี้ผมไม่เห็นครับหรือว่าผมผ่านน้อยลงหรือเปล่าไม่แน่แต่ผมไม่เห็นครับ ผมเห็นความไม่เป็นระเบียบตรงนั้นมันเริ่มก่อตัวรุนแรงขึ้นเหมือนไม่เคยไปจัดการอะไร ก็อยากฝากท่านประธานสภาไปยังผู้บริหารครับเรื่องแบบนี้มันอยู่ในวิสัยที่บางทีผู้รับผิดชอบบ้านเมือง ผู้บริหารบ้านเมือง ผู้จัดการบ้านเมืองจำเป็นต้องกำชับไม่ให้เกิด ผมไม่อยากให้เกิดจากสภาพการมาท้วงลุกขึ้นมาท้วงแล้วท่านสั่งไปจัดการเพราะคนที่ถูกท่านสั่งไปจัดการมันก็รู้สึกหงุดหงิดกระผมนะ แต่ผมต้องเกรงใจผมต้องเห็นใจคนใช้ถนนแล้วเขาจำใจต้องผิดกฎจราจร โดยที่เราละเลยต่อสิ่งที่พึงกระทำครับ ขอบคุณมากครับท่านประธานสภา

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

 มีสมาชิกกท่านใด ขอเรียนเชิญ คุณมานพค่ะ

**นายมานพ หวังสวัสดิ์โอฬาร สมาชิกสภาเทศบาลนครขอนแก่น**

กราบเรียนท่านประธาน ท่านผู้บริหาร สมาชิกผู้ทรงเกียรติ และพ่อแม่พี่น้องที่รักทุกท่านครับ กระผม นายมานพ หวังสวัสดิ์โอฬาร สมาชิกสภาเทศบาลนครขอนแก่น เขต 2 วันนี้อยากจะพูดเรื่องสัญญาณไฟจราจร เพราะว่าปัญหาการจราจรของขอนแก่นค่อนข้างจะหนักหนาสาหัสมาก แต่สัญญาณไฟจราจรในเมืองขอนแก่นของเราที่ชำรุดบ่อยมาก ขออนุญาตยกตัวอย่างแยกรื่นรมย์ตัดถนนหน้าเมือง ตรงนี้จะวันเว้นวันเลยครับที่จะเสีย อีกอย่างหนึ่งที่เป็นที่พูดกันหนาหูมากใน Social Net Work คือ ตัวเลขนับถอยหลังของสัญญาณไฟจราจรหายไปไหน ตรงนี้ก็ถามกันอยู่ตลอดครับว่าทำไมจึงถอดออก ซึ่งมันเป็นส่วนหนึ่งที่จะช่วยให้ผู้คนได้ชะลอรถเมื่อตัวเลขใกล้จะเขียวแล้วนะครับ ผมว่าตรงนี้น่าจะลงมาจัดการนิดหนึ่งนะครับว่าการที่ไม่มีสัญญาณไฟจราจรหรือว่าไม่มีตัวเลขนี้จะเกิดปัญหาจราจรติดขัดในเมืองขอนแก่นได้มาก โดยเฉพาะในช่วงนี้ถึงสิ้นปีจะมีรถจากต่างจังหวัดเข้ามาเป็นจำนวนมากไม่ว่าจะเป็นนักศึกษานักเรียนมาทำการติว หรือจะมีการสอบแพทย์ที่ใกล้จะถึงในเร็วๆนี้ ผมว่าเป็นหน้าเป็นตาของเทศบาลนครขอนแก่น ที่จะจัดการแก้ปัญหาเรื่องการจราจรครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มเติมไหมค่ะ ขอเรียนเชิญคุณกนิษฐ์ ค่ะ

**นายกนิษฐ์ อาวัชนาการ** **สมาชิกสภาเทศบาลนครขอนแก่น**

 เรียนท่านประธานสภาที่เคารพ ท่านสมาชิกผู้ทรงเกียรติ ท่านข้าราชการและพี่น้องประชาชนที่เข้าสังเกตการณ์ครับ ผมมีเรื่องที่จะอภิปรายเพิ่มเติมนิดหนึ่งนะครับคือ เรื่องของต้นใม้ที่อยู่ในเขตเทศบาลนครขอนแก่นของเราที่เราปลูก มันเริ่มงอกเงยออกมาเยอะซึ่งหลายจุดไปบดบังสัญญาณไฟจราจรบ้าง บางจุดก็ไปบดบังไฟฟ้าแสงสว่าง ทำให้บริเวณนั้นอาจจะมืด โดยเฉพาะช่วงที่อยู่ใกล้สี่แยกไฟแดง บางช่วงทำให้บังทัศนวิสัยในการขับขี่การใช้รถใช้ถนนของประชาชน ก็เกรงว่าจะทำให้เกิดอุบัติเหตุขึ้นได้ครับ ก็ฝากท่านประธานสภาไปถึงผู้ที่เกี่ยวข้องฝากให้ดูแลเรื่องนี้ด้วยครับ ขอบพระคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 มีท่านใดจะเพิ่มเติมอีกหรือไม่ค่ะ ขอเชิญเลยค่ะ ถ้าไม่มีสมาชิกท่านใดจะเพิ่มเติมขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภา ท่านสมาชิก ท่านหัวหน้าส่วนการงาน ท่านผู้นำชุมชนครับ ขอบคุณครับกับความห่วงใย แล้วก็ติดตามปัญหาของเมืองเราอย่างต่อเนื่องมาโดยตลอดวันพรุ่งนี้บ่าย เรียนเชิญนะครับในภาคของผู้นำชุมชนมีการประชุมผู้นำทั้งสี่เขต ก็จะได้นำเสนอปัญหาในลักษณะเดียวกับที่ท่านสมาชิกได้นำเสนอในภาพรวมที่ผมจะขออนุญาตจะพูดถึงพรุ่งนี้บ่าย กลุ่มของประธานนอกจากพูดในเรื่องพื้นที่ของชุมชนของท่านแล้วยังจะพูดถึงปัญหาเมืองแบบเดียวกับที่ท่านสมาชิกได้นำเสนอ แล้วบางเรื่องก็เกิดขึ้นในเขตความรับผิดชอบของสมาชิกก็กรุณามาร่วมรับฟังร่วมกัน เพื่อที่จะได้แก้ไขปัญหาร่วมกันนะครับ กรณีการดัดแปลงอาคารโดยเฉพาะที่ยกตัวอย่างจากหอพักเป็นโรงแรมปัจจุบันนี้ ผมมีการตั้งคณะทำงานกลุ่มที่จะขออนุญาตก่อสร้างอาคารสูงผมเองจะเป็นประธาน ผมจะไม่อนุมัติให้ความรับผิดชอบตามลำดับชั้นแล้วเซ็นอนุมัติมาผมจะไม่อนุญาตผมจะประชุมเป็นคณะเพื่อลงในรายละเอียด ว่าแบบที่ขอมาถึงแม้จะถูกต้องแต่สิ่งที่ผมต้องการผมต้องการมากกว่ากฎหมายไม่ว่าจะเป็นระบบหน่วงน้ำ จำนวนรถที่จอดมากกว่าที่กฎหมายกำหนด ถ้าเขาดึงดันจะทำตามที่กฎหมายกำหนดเราก็จะให้มีการเจรจาภายใน ให้เพิ่มที่จอดรถให้เพิ่มระบบให้ดูแลทุกอย่างให้รอบคอบและรัดกุม จึงจะเซ็นอนุญาตก็ด้วยความรอบคอบต่อจากนี้ไปพนักงานชุดนี้ผมก็จะให้มีการเอาเรื่องการดัดแปลงอาคารขนาดใหญ่ และอาคารสูงเข้าสู่บอร์ดชุดนี้ที่มีผมเป็นประธานด้วย ในการพิจารณาร่วม ก็ขออนุญาตท่านประธานสภาเพื่อมอบเป็นนโยบายให้กับสำนักการช่างว่ากลุ่มอาคารที่ขอดัดแปลงซึ่งเป็นอาคารขนาดใหญ่และอาคารสูงให้เข้าบอร์ดชุดนี้เพื่อพิจาณาด้วย จะได้ไม่เป็นปัญหานี้คือประการที่ 1 ประการที่ 2 ก็ฝากไปยังเจ้าหน้าที่ผู้รับผิดชอบซึ่งจะไปตามกำกับว่าการพิจารณาถึงแม้จะพิจารณาจากกระดาษแต่บนความรอบคอบก็คือการไปดูพื้นที่ก่อสร้างจริงอย่างสม่ำเสมอและก็ไม่ให้เกิดข้อผิดพลาดไม่เช่นนั้นเกิดอันตรายขึ้นมาแต่ละครั้ง ความรับผิดชอบก็ตามลำดับชั้นสุดท้ายเราก็หนีไม่พ้นกับความรับผิดชอบเหล่านั้น ก็ขอบคุณสำหรับความห่วงใย กรณีชื่นชมท่านที่ปรึกษากิตติมศักดิ์นายกเทศมนตรีมาเข้าร่วมประชุม ก็คงไม่ใช่มาบ้างไม่มาบ้างท่านมาอย่างสม่ำเสมอก็ต้องขอขอบพระคุณมา ณ โอกาสนี้ด้วย กรณีเสาไฟฟ้าไฮแมส (high mast) ที่สวนสองร้อยปีก็เป็นภารกิจของผู้รับผิดชอบอยู่แล้ว โดยสำนักการช่างคงไม่ใช่แค่ที่สวนสองร้อยปีไม่กี่วันที่แล้วก็แจ้งเรื่องของสวนประตูเมืองแล้วก็พื้นที่สวนสาธารณะต่างๆรวมถึงถนนหนทาง โดยเฉพาะเรามีนโยบายเป็นพิเศษกลุ่มถนนสายหลักที่เกี่ยวข้องกับการไปมาของรถเป็นปริมาณมาก โดยเฉพาะขนาดนี้เป็นที่รู้กันดีในยามค่ำคืนมีกลุ่มวัยรุ่นมาเก็บตัวโปเกมอน (Pokemon) แล้วพอมาเก็บตัวโปเกมอนไม่สะดวกว่ามันมืดก็ด่าเทศบาล ผู้ปกครองก็เป็นห่วง แต่ก็ปล่อยลูกหลาน เราก็ได้มีการสั่งการไปแล้วก็คิดว่าโดยผู้รับผิดชอบตั้งแต่ ท่านผอ.สำนัก/ผอ.ส่วน /เจ้าหน้าที่ผู้รับผิดชอบโดยตรง ก็จะให้รีบไปดำเนินการ ยกตัวอย่างเช่นบริเวณวงเวียนศาลหลักเมือง เสาไฟสีโหที่ชำรุดเสี่ยงกับการเกิดอันตรายเมื่อสองคืนที่แล้วในงานเทศกาลสารทจีน มีคนไปไหว้เป็นจำนวนมาก หลายคนก็ไปยืนรออยู่ต้นเสาต้นนั้น ซึ่งก็เสี่ยงที่จะหักลงมาและล้มทับคน ก็ได้มีการสั่งการโดยเฉพาะผู้ที่รับเรื่องเขาบอกว่าเขาแจ้งมานานแล้วเจ้าหน้าที่ก็ยังไม่ได้ไปแก้ไข ก็เป็นความผิดพลาดของระบบของการจัดการภายในก็ขอน้อมรับเพื่อนำไปดำเนินการนะครับ การทำฟุตบาทเพื่อลดระดับแล้วก็มีรถยนต์ขึ้นไปจอดวันเวลาเปลี่ยนความต้องการเปลี่ยนสถานการณ์เปลี่ยน การตัดสินใจก็ต้องเปลี่ยน ถ้าจำได้ในอดีตเราเคยเข้าสภาในการปรับฟุตบาทเพื่อลดระดับของฟุตบาทแล้วให้รถกรณีพื้นที่บางฟุตบาทที่มีที่กว้างๆให้รถยนต์ส่วนบุคคลขึ้นไปจอดบนฟุตบาทได้แต่วันนี้ความต้องการเปลี่ยนไปแล้ว เราลดระดับฟุตบาทในพื้นที่ที่ฟุตบาทกว้างๆ เราเคยยินยอมให้เขาขึ้นไปจอดตอนนี้สังคมไม่ยอมแล้วเขาเรียกร้องต้องการทวงฟุตบาทกลับคืน เพื่อให้คนสามารถสัญจรไปมาบนฟุตบาทได้อย่างคล่องตัวแล้วก็สะดวก วันนี้กับวันนั้นวัตถุประสงค์ต้องเปลี่ยนก็คงจะขออนุญาตรับไปเพื่อไปควบคุมดูแล สิ่งหนึ่งที่ฝ่ายปฏิบัติก็คือกลุ่มเทศกิจโดยสำนักปลัดฯ การตรวจตราการจัดระเบียบฟุตบาท ผมเข้าใจว่าท่านสมาชิกก็ต้องมีการติดตามหลายพื้นที่ดำเนินการอย่างจริงจังและเข้มข้นแต่สิ่งที่เรารู้สึกเศร้าใจก็คือพฤติกรรมของมนุษย์ เราเองพูดตรงกันอยู่เสมอทุกคนต่างต้องการความสะดวกแต่เมื่อใดก็ตามที่คนคนนั้นโดนกระทบเรื่องความสะดวกสูญเสียประโยชน์ส่วนบุคคลก็มักจะเรียกร้อง วันนี้การดำเนินการเพื่อจัดระเบียบกระทบความไม่สะดวกของหลายพื้นที่ ความเป็นบวกก็คือภาพรวมของประชาชนเกิดการสัญจรบนฟุตบาทที่สะดวกมากขึ้น ความเป็นลบคนที่ได้รับผลกระทบเมื่อโดนจัดระเบียบก็เคียดแค้น สาปแช่งแล้วก็ใส่ร้ายกล่าวหา การยืนอยู่บนมุมแหลมสองมุม ที่มีคนได้ประโยชน์และเสียประโยชน์เป็นเรื่องที่เจ้าหน้าที่พยายามระมัดระวังบางครั้งคนก็เลือกที่จะเชื่อกับคำกล่าวหาบางประการ แล้วก็บอกว่าใช่กับเจ้าหน้าที่ที่ดีๆที่ปฏิบัติด้วยความสุจริต เราไม่คิดที่จะปกป้องแต่เราก็ยืนยันว่าสำหรับคนที่สุจริตเราก็ต้องดูแล แต่เมื่อมีคนที่ไม่สุจริตเราก็ต้องดำเนินการ แต่สำคัญที่สุดก็คือวินัยของคน ถ้าท่านสังเกตเหตุเราทำฟุตบาทเพื่อเตรียมการรองรับอารยสถาปัตย์ ถนนศรีจันทร์ไปถึงหน้าโรงพยาบาลขอนแก่น พอดำเนินการพื้นเพิ่มกระเบื้องที่เหมาะสมสำหรับคนพิการทางสายตาดำเนินการแล้วเสร็จแต่ละบ้านบางบ้านที่เห็นแก่ตัวก็เอารถมาจอดตั้งของล้ำเข้ามา ในฟุตบาทที่เราปรับปรุง คนที่ไปเห็นถึงขนาดจ้องจับผิดก็มี ถ่ายทำวีดีโอขนาดยาวตามพื้นที่ที่เราได้ดำเนินการก็ชี้เป็นร้านชี้เป็นรายสุดท้ายคนทำก็ต้องรับผิดชอบ เทศบาลทำเทศบาลก็ต้องรับผิดชอบ ไปจัดระเบียบ สำนึกของบ้านตนเองหน้าบ้านตนเอง ต่างคนต่างไม่สนใจอยากจะรุกอยากจะล้ำก็ทำ พอจัดระเบียบเสร็จขนกลับเข้าไปหันหลังก็เอามาตั้งใหม่ บางคนเลวร้ายไปกว่านั้นไปติดข้อความด่า ซึ่งเป็นข้อความที่เขาติดประกาศเขียนด้วยลายมือขออนุญาตเอ่ยเพราะไม่มีเจตนาจะหยาบคาย “ใครยุ่งขอให้ซิบหาย” คนแบบนี้ยังมีอยู่ในสังคม คนที่ต้องรับผิดชอบในการปฏิบัติหน้าที่ก็ต้องเดินหน้าเพื่อปฏิบัติหน้าที่ของตนอย่างเข้มข้น ด้วยสำนึกของรับผิดชอบและด้วยความสุจริตด้วยก็ต้องรับไปเพื่อไปดำเนินการแก้ไข ถ้าท่านได้ติดตามการปฏิบัติงานของเจ้าหน้าที่ท่านจะเห็นนะครับการเอารถมอเตอร์ไซด์ไปจอดหน้าวิทยาลัยเทคนิค หน้าโรงเรียนขอนแก่นวิทยายน ทีมงานได้ไปแก้ไชถึงขนาดยึดรถมอเตอร์ไซด์มาที่สำนักงานเทศกิจจนนักศึกษาต้องมาพบทำความตกลงร่วมกันซึ่งจะเห็นได้ว่าทีมงานก็ทำงานอย่างเข้มงวดและก็เด็ดขาด แต่หลายครั้งก็ขาดความเข้าใจภายใต้พื้นที่ที่มีอยู่มากมายนโยบายในสมัยอดีตของพวกเราเองถ้าจำกันได้ในยามวิกฤตบ้านเมือง เศรษฐกิจที่ไม่ดีเราก็พยายามผ่อนปนเพื่อให้ประชาชนมีพื้นที่ทำกิน แต่จนถึง ณ วันนี้สิ่งที่เราผ่อนปนมันกลายเป็นหอกกลับมาทิ่มตำเพราะประชาชนที่ได้ประโยชน์จากการผ่อนปนในระเบียบเหล่านั้นกลับฉวยโอกาสแล้วก่อให้เกิดความเดือดร้อนและรำคาญ แล้วเกิดความไม่สะดวก วันนี้นโยบายขอกลับไปจัดระเบียบอย่างจริงจัง การผ่อนปนที่ว่านั้นก็คงไม่มี ล่าสุดก็คือกลุ่มตลาดโนนทัน ที่มีคดีฟ้องร้องจำเป็นต้องรื้อก็ได้ความคุ้นชินแบบเดิมๆก็ยกคณะมามากมายมาพบผมด้วยความคาดหวังว่าเมื่อประชาชนมาเป็นจำนวนมากๆ นักการเมืองก็ต้องกลัวประชาชน ก็ต้องยอมผ่อนปนให้ประชาชนเพื่อให้อยู่ต่อเราก็แจ้งให้ทราบ ว่าปัจจุบันนี้สิ่งที่เราดำเนินการจะไม่เหมือนเดิมอีกต่อไป เราต้องจัดการอย่างเข้มงวดรื้อก็ต้องรื้อ ดังนั้นในพื้นที่ที่ท่านสมาชิกได้พูดถึงตั้งแต่ฟุตบาทผมก็ขออนุญาตพูดไปทีละหลายพื้นที่ผมเองก็รู้สึกอึดอัดเหมือนท่าน เพียงแค่หน้าตลาดบางลำภูถนนหน้าเมืองหน้าโรงแรมสวัสดี หน้าตลาดหนองใหญ่ ตลาดโนนทัน บ้านดอนเป็นนโยบายอยู่แล้วที่จะดำเนินการอย่างเข้มงวด จริงจัง แต่ประเด็นก็คือการดำเนินการแต่ละครั้งต้องได้รับความร่วมมือกับทางเจ้าหน้าที่ตำรวจซึ่งเรื่องนี้การปฏิบัติต้องมีผู้รับผิดชอบที่ติดตามการปฏิบัติงานกับตำรวจ บังเอิญช่วงนี้ท่านที่รับผิดชอบท่านก็ไม่สบายผมก็มีการมอบภารกิจให้ฝ่ายประจำโดยท่านปลัดเทศบาลรับไปดำเนินการแล้วรองฯนายก แต่ละท่านก็มีการแบ่งปันพื้นที่เพื่อไปช่วยดูแลตรวจตรา ก็คงมีบางพื้นที่ที่หลุดผมรู้สึกไม่สบายใจทุกครั้งที่ผ่านถนนหน้าเมืองคงไม่ใช้เจ็ดโมงกว่า แปดโมงครึ่งแม่ค้าก็ยังตั้งอยู่ ซึ่งเรารู้สึกว่าเรายอมรับไม่ได้ เราเคยย้ายกลุ่มขายผักหลังเที่ยงคืนหน้าโรงเรียนกัลยาณวัตร มาอยู่ถนนหน้าเมือง วันนี้บ้านเมืองเปลี่ยนพื้นที่ตรงนี้ในอดีตอาจจะเหมาะสมใกล้และก็ติดกับตลาด ขายส่งกันแล้วเสร็จก็ขนย้ายผักเข้าไปในสามตลาดได้ แต่วันนี้บ้านเมืองมันเจริญเติบโตไม่สามารถจะใช้พื้นที่สาธารณะแบบนี้ดำเนินการต่อไป ผมเองนำเรียนให้ทราบผมเอาเรื่องนี้เข้าประชุมกับจังหวัด กับ กอ.รมน กับฝ่ายความมั่นคง แล้วกับท่านผู้บริหารจังหวัด ผมสั่งให้มีการสำรวจในเบื้องตันผู้ประกอบการทั้งหมดมีกี่รายแยกเป็นคนในเขตเทศบาลกี่รายนอกเขตเทศบาลกี่ราย สรุปแล้วถนนหน้าเมืองสายนี้คนที่มาขาย 90 % ไม่ใช่คนในเขตเทศบาลแต่ก็ไม่ได้แปลว่ากว่า 90 % ที่ไม่ใช่คนในเขตเทศบาลแล้วเทศบาลจะต้องไปดำเนินการจะต้องร่วมมือกันทุกฝ่าย ทหาร ตำรวจ ปกครอง เทศบาล เคยมีความคิดร่วมกันแล้วว่าจะดำเนินการสุดท้ายเมื่อเกิดสถานการณ์เปลี่ยนแปลงการปกครองก็มีการให้ชะลอ ว่าก่อนที่จะจัดระเบียบตอนนั้นมีการกำหนดวันแล้วด้วยซ้ำ ก็คงแยกเป็นสองเรื่อง เรื่องที่ 1 ไม่ว่าจะเป็นฝ่ายประจำฝ่ายบริหารและฝ่ายสภารวมถึงท่านผู้นำชุมชนเราคงต้องมานั่งคิดเรื่องนี้กันใหม่ พื้นที่ถนนหน้าเมืองคงจะไม่เหมาะสมอีกต่อไปที่กลุ่มขายส่งผักจะได้อยู่ต่อไป เราควรจะต้องมานั่งคิด สำคัญก็คือ 1 พื้นที่ที่เหมาะสมในการรองรับ 2 พื้นที่ที่เหมาะสมในการดำเนินการจัดระเบียบ 3 ในช่วงก่อนที่จะดำเนินการเหล่านั้นที่เป็นอยู่ในปัจจุบันความเข้มงวดในการที่จะเข้าไปดำเนินการที่บอกกันไว้ว่ากี่โมงจะต้องหายทุกวันนี้ไม่เป็นไปตามที่รับปากกัน ยังเป็นอยู่ก็ชัดเจนครับบนพื้นผิวถนนนี้หกโมงต้องหายห้ามเกินหกโมง บนฟุตบาทแปดโมงต้องหายห้ามเกินก็ขออนุญาตรับไปครับแล้วก็ประกาศต่อหน้าสภาแล้วเจ้าหน้าที่ก็อยู่ในห้องนี้ด้วยก็คงรับเรื่องนี้ไปจัดการอย่างเด็ดขาด ถนนหน้าเมืองเน้นย้ำอีกครั้งหนึ่งเราจะให้อยู่ไม่เกินหกโมงเช้าจะต้องหายหมด ฟุตบาทต้องอยู่ไม่เกินแปดโมงหายหมด นำก็ขอให้รับไปปฏิบัตินะครับ โครงการแก้ไขปัญหาน้ำท่วมการวางท่อระบายน้ำการขุดลอกท่อระบายน้ำ โครงการที่ท่านสมาชิสองท่านได้พูดด้วยประเด็นที่คล้ายคลึงกัน แล้วความห่วงใยก็คือ 1 ควรจะปรึกษาหารือกัน 2 ระยะเวลาที่เหมาะสมในการดำเนินโครงการก็ขอรับไป แต่ท่านจะเห็นว่าเราไห้ความสำคัญกับกระบวนการในการปรึกษาหารือมาก เราให้สิทธิตั้งแต่แรกก็คือ ท่านผู้นำชุมชนเป็นคนที่นำเสนอโครงการและลำดับความสำคัญเข้ามา โครงการที่จัดลำดับความสำคัญเข้ามาแล้วจาก 95 ชุมชนเมื่อมาเจอมันก็จะมีโครงการที่สำคัญ สำคัญกว่า สำคัญที่สุด สำคัญ แล้วก็โครงการไม่สำคัญ เมื่อจัดลำดับความสำคัญแล้วก็มาบรรจุเป็นโครงการจะเห็นได้ว่ากระบวนการนี้เราใส่ใจมาก แล้วผู้นำชุมชนก็รับรู้เป็นระยะๆพอเราก็แจ้งกลับไปว่าโครงการใดเราสามารถดำเนินการได้แล้วหลักคิดก็ขออนุญาตไปแตะกับคำอภิปรายของท่านสมาชิกที่กำลังพูดถึงการถ่วงน้ำหนักงบประมาณว่าควรจะจัดสัดส่วนใดน้ำหนักมากน้อยเพียงใดไปกับโครงการใดแล้วก็หมวดใด จริงๆแล้วทิศทางการบริหารควรจะเป็นเช่นนั้น แต่พอเข้าสู่การปฏิบัติจริงมันไม่สามารถดำเนินการแบบนั้นได้ หลายๆเรื่องมันมีเหตุการณ์ มันมีสถานการณ์แล้วมันก็มีโครงการ ผมยกตัวอย่างกรณีการดำเนินการโครงสร้างพื้นฐานเราเองรับรู้ตรงกันปัจจุบันนี้ถนนหลายสายพื้นผิวถนนก็กร่อน พอกร่อนเราก็แยกเป็นสองลักษณะ ลักษณะที่ 1 เป็นพื้นผิวถนนคอนกรีตถ้ากรณีพื้นผิวที่ชำรุดเป็นแผ่นๆเป็นแผลง เราก็มีมาตรการในการดำเนินการแต่กับถนนบางสายพื้นผิวถนนที่กร่อนตลอดสาย เป็นพื้นผิวถนนที่รองรับปริมาณรถที่มากๆ เดิมทีเราก็ยอมรับในวิธีคิดก็คือการลาดยาง แต่ตอนนี้มันมีปัจจัยอื่นเข้ามากระทบมันไม่ใช้เพียงแค่นั้นกับถนนสายนั้นที่มันกร่อนเพราะมีปริมารน้ำท่วมเข้ามาเกี่ยวข้อง ครั้นจะไปลาดยางเช่นถนนราษฎร์คนึง ลาดยางตลอดสายสุดท้ายยังต้องเจอปัญหาน้ำท่วมเหมือนเดิม ลาดยางไปก็ไม่สามารถตอบโจทย์และแก้ปัญหาได้ สิ่งเหล่านี้สำหรับเราเองก็ต้องมาปรึกษาหารือกันว่าในพื้นที่หลายๆแห่งที่เป็นในปัจจุบันนี้ว่าถนนหมดสภาพมีการชำรุดอยู่มากมายท่านจะเห็นได้ว่าทุกครั้งของการทำโครงการปรับปรุงพื้นผิวจราจรเราจะต้องทำอย่างรอบคอบเสมอแล้วมีคำแนะนำดีๆจากสมาชิกในการแก้ไข ดังนั้นการจัดน้ำหนักเพิ่มแบ่งตามหมวดปัญหา ถามว่าปัจจุบันนี้ยังเป็นอยู่ไหมเป็นก็คือบรรจุบางเรื่องบางประการเป็นเรื่องของนโยบายเพื่อของบประมาณจากสภาในการดำเนินการก็ต้องรับเอาคำแนะนำแล้วก็ระมัดระวังในเรื่องนี้ การรุกล้ำพื้นที่สาธารณะ ขอบคุณที่เข้าใจนะครับว่าหลายเรื่องมันเป็นเรื่องของระยะเวลาแล้วปัจจุบันนี้จะเห็นได้ว่าองค์กรอิสระไม่ว่าจะเป็นศาลเป็นกลุ่มที่รับเรื่องจากภาคประชาชนในการที่จะฟ้องกลับเทศบาลมีดำเนินการอย่างต่อเนื่อง แม้กระทั่งปัจจุบันนี้ขออนุญาตเอ่ย คือพื้นที่ที่อ้างว่าเป็นสำนักสงฆ์ ณ วันนี้ถึงแม้จะรื้อไปแล้วเขาก็นำเรื่องนี้กลับไปฟ้องใหม่อีกขึ้นศาลอีกรอบไม่จบไม่สิ้น พื้นที่ที่ไปดำเนินการต้องใช้คำว่าทุกพื้นที่ เทศบาลดำเนินการตามระเบียบในการสั่งรื้อแต่ทุกพื้นที่ที่เทศบาลสั่งรื้อเทศบาลโดนฟ้องกลับทุกพื้นที่ ไม่สามารถดำเนินการอยากดำเนินเพื่อทำได้รวดเร็ว พอเข้าสู่กระบวนการศาลมาตรการที่จะดำเนินการก็ต้องชะลอ เพื่อรอให้การดำเนินการทางศาลนี้ยุติ ต้องใช้เวลาพอสมควร ขอบคุณที่เข้าใจนะครับ ตราบใดที่คณะทำงานยึดเป็นความเป็นธรรมาภิบาลความถูกต้องความสุจริตจำเป็นต้องใช้เวลาอยู่บ้าง ก็ต้องขอความเข้าใจแต่มากกว่านั้นก็คือนิสัยของคนอะไรที่ข้าพเจ้าได้ประโยชน์เข้าข่ายเห็นแก่ตัวปราศจากความรับผิดชอบและวินัยเขาก็ยังปฏิบัติก็เป็นหน้าที่ของพวกเราครับที่ต้องเผชิญต่อไป แล้วก็มีความเป็นห่วงเรื่องของการแก้ปัญหาการร้องเรียนของชุมชนที่ว่าหายไปเป็นปีไม่ได้ หายไปเป็นปีหรอกครับเพราะเรากำหนดไว้ทุกสามเดือน แล้ววันพรุ่งนี้ก็จะมีการประชุม แล้วการประชุมชุมชนจะแยกเป็น 2 ลักษณะ คือทุกเดือนก็จะมีการประชุมประจำเดือนในภารกิจที่เทศบาลจะประสงค์จะแจ้งให้ชุมชนทราบ อีกแบบหนึ่งคือการประชุมทุกสามเดือนเป็นการติดตามการแก้ไขปัญหาการร้องทุกข์ของพี่น้องประชาชน เพียงแต่ว่าช่วงระยะเวลานี้มีความห่างมากขึ้นเพราะเหตุผลก็คือทีมงานผู้รับผิดชอบทีมงานสำนักการช่างจำเป็นจะต้องเร่งโครงการเพื่อจะให้ทันกับปีงบประมาณ จึงมีช่วงห่างออกไปนิดหนึ่ง แต่พรุ่งนี้มีการกำหนดแล้วจะให้ภาคผู้นำชุมชนได้นำเสนอและก็ติดตาม กรณีพูดถึงตอนแรกพูดถึงศูนย์เด็กเล็กแล้วก็พูดถึงห้องสมุด สรุปประเด็นว่าคงจะสอบถามเรื่องห้องสมุด ห้องสมุดขนาดเล็กที่ไปติดตั้งในชุมชน ห้องสมุดเคลื่อนที่ยังมีหรือไม่อย่างไร เดี๋ยวสักครู่จะให้ผู้รับผิดชอบเป็นผู้ชี้แจงโดยสำนักการศึกษาจะมอบท่านรองฯชัชวาล ซึ่งจะมอบต่อผู้ใดก็คงจะเป็นอีกครั้งหนึ่ง หลังจากผมชี้แจงก็คงจะขออนุญาตกรณีที่จะต้องให้ผู้รับผิดชอบชี้แจงนะครับ ถนนหน้าเมืองที่ชำรุดอย่างต่อเนื่อง เป็นความรับผิดชอบของสำนักการช่างที่จะขออนุญาตท่านประธานสภาเพื่อชี้แจงว่าปัญหาที่แท้จริงคืออะไรว่าคุณภาพมาตรฐานหรือคุณภาพของคนที่ควบคุมงานกันแน่ หรือคุณภาพของบริษัทที่ไม่ได้เรื่องกันแน่ หรือเป็นปัญหาอื่นที่มากกว่านั้น เป็นเรื่องของสำนักการช่างจะขออนุญาตท่านประธานสภาเพื่อที่ให้ชี้แจงการกันพื้นที่ถนนเพื่อจอดรถตู้ของกลุ่มรถตู้ผู้ประกอบการรถตู้หลังมหาวิทยาลัยขอนแก่นที่ประตูกังสดาลก็จะให้เจ้าหน้าที่ได้ชี้แจง แต่โดยนโยบายของผมไม่ยินยอมให้ เอาถนนสาธารณะมาเพื่อประกอบอาชีพเฉพาะของตนเอง เท่าที่ผมสอบถามจริงๆแล้ว มีการผลักดันให้เอาไปจอดที่คอมเพล็กซ์ในมหาวิทยาลัยขอนแก่นไม่ใช่มาจอดถนนสาธารณะเช่นนี้ แล้วเดี๋ยวสักครู่จะให้อธิบายรายละเอียดว่าจะดำเนินการอย่างไรแล้วจะผลักดันออกไปให้แล้วเสร็จเมื่อใด บึงแก่นนครทางวิ่งใหม่ที่มีการดำเนินการแล้วไม่มีรั้วกันตกอยู่ประมาณ 10 เมตร เป็นไปตามแบบหรือไม่ถ้าไม่เป็นไปตามแบบ สมมุติว่าถ้าเป็นไปตามแบบเราก็ต้องพิจารณาร่วมกันก็ต้องเติมเข้าไปเพื่อไม่ให้เกิดอุบัติเหตุ ถ้าไม่เป็นไปตามแบบก็ต้องมีการดำเนินการซึ่งเดี๋ยวสักครู่ประเด็นนี้สำนักการช่างก็จะตอบนะครับ สำนักการช่างก็จะมีเรื่องถนนหน้าเมือง มีรั้วกันตกทางวิ่งที่บึงแก่นนคร แล้วก็การระมัดระวังว่าโครงการในลักษณะเดียวกันถนนแอสฟัลท์ติก จะมีมาตรการป้องกันอย่างไรเพื่อไม่ให้เกิดเหตุเช่นนี้อีก การขยายถนนศรีจันทร์จากรอบเมืองถึงคลองร่องเหมืองยังมีเสาไฟฟ้าอยู่ถนนก็เป็นประเด็นที่ 3 ของสำนักการช่างที่จะขออนุญาตท่านประธานสภาเพื่อให้ชี้แจง พื้นที่บุกรุกที่ยังมีประเด็นที่เสนอเพื่อให้ผู้รับผิดชอบเพื่อไปดำเนินการหน้าธนาคารกรุงเทพ ถนนหน้าเมืองยังคงมีการก่อสร้างอาคารบุกรุกมีกระบวนการการดำเนินการแล้วแต่ความคืบหน้าเป็นอย่างไรก็คงจะให้สำนักการช่างได้ชี้แจงนะครับ บึงหนองยาวประชาชนบุกรุกเดี๋ยวขออนุญาตท่านประธานสภาเช่นกัน ก็เป็นอีกประเด็นหนึ่งที่สำนักการช่างจะต้องชี้แจงเพิ่มเติม ส่วนพื้นที่ที่ผมตอบไปแล้วตลาดหนองใหญ่ โนนทัน บ้านดอน การค้าขายกลุ่มขายผักขายส่ง ที่ถนนหน้าเมือง หน้าสามตลาดชัดเจนว่าถนนหน้าเมืองหน้าสามตลาดแยกเป็นสองมาตรการ มาตรการที่ 1 ณ ปัจจุบันที่ยังอยู่ได้กำหนดกรอบเวลาที่จะให้อยู่คือไม่เกินหกโมงเช้า ฟุตบาทเดิมทีให้เขาอยู่ถึงแปดโมงครึ่ง ก็จะจำกัดเวลาให้เหลือไม่เกินแปดโมง ส่วนตลาดหนองใหญ่ โนนทัน ที่เกิดปัญหาเรื่องการจราจร การจอดรถการค้าขายก็เป็นมาตรการที่จะต้องดูแลอย่างต่อเนื่องก็คงจะไม่ผ่อนปนและปล่อยให้หายอย่างที่ท่านสมาชิกได้อภิปรายกลับมาอีกแล้วในหลายเดือนที่ผ่านมา ผมเองก็ไม่สบายใจว่าทุกเรื่องต้องเป็นนายกฯตามเองใช่หรือไม่ ผมก็คาดหวังว่าผู้รับผิดชอบกรุณาแบ่งเบาภาระเรื่องนี้ไปให้ผมด้วย ก็คงไม่รออภิปรายแต่ละครั้งก็ต้องมายืนแก้ตัวแล้วก็มาขอโทษกันเช่นนี้ มันก็เป็นเรื่องที่ไม่ใช่เรื่อง สัญญาณไฟจราจรชำรุดบ่อยแยกรื่นรมย์ตัดหน้าเมือง ผมไม่แน่ใจว่ากำลังพูดถึงในช่วงเวลาเย็นหรือไม่ ถ้าเป็นช่วงเวลาเย็นเขามีการเปลี่ยนแปลงสัญญาณไฟ แต่ถ้าพูดถึงช่วงเช้าสำนักการช่างต้องไปตรวจสอบ ถ้าชำรุดบ่อยตามที่ว่า กรณีถอดเอาสัญญาณไฟนับถอยหลังออกไปซ่อม ท่านสมาชิกอภิปรายว่าในสื่อออนไลน์มีการวิพากวิจารณ์แล้วคนบางคนเอาไปพ่วงกับบางเรื่องเช่น กลุ่มที่รับผิดชอบเรื่องโครงการแก้ปัญหาการขับรถเร็วเกินที่กฎหมายกำหนด ซึ่งประกอบด้วยหน่วยงานสาธารณสุข หน่วยงานของคมนาคม หน่วยงานของจังหวัด กลุ่มเหล่านี้ทำโครงการขอเงินงบประมาณมาจากหน่วยงานอื่น แล้วมาติดตั้งกล้องวงจรปิดเพื่อตรวจจับคนที่ขับรถเร็วเกินที่กฎหมายกำหนด เป็นโครงการที่กลุ่มนั้นทำ โครงการซ่อมแซมสัญญาณไฟนับถอยหลังเป็นโครงการเทศบาลที่เราเป็นผู้ทำแต่บังเอิญสองโครงการมันมาเจอกันพอดีเขาก็มากล่าวหาว่าเทศบาลติดตั้งกล้องนี้เพื่อจับปรับ โดยที่เทศบาลเจตนาถอดสัญญาณไฟออก เพื่อจะได้จับปรับได้มากขึ้น ก็เรียนให้ท่านสมาชิกได้สบายใจ ว่าสองโครงการนี้ไม่เกี่ยวกัน คนรับผิดชอบคนละหน่วยงานของเทศบาลจำเป็นต้องถอดไปซ่อมเพราะมีการชำรุดแล้วตอนนี้ก็ทะยอยติดตั้งคืนนะครับ ซึ่งก็มีการเร่งรัดด้วยความไม่สบายใจเราได้มีการชี้แจงสาธารณะไปแล้วมันก็เป็นความโชคร้ายของสังคมคนจะพิมพ์ด่าก็ด่า การชี้แจงได้มีการชี้แจงหลายรอบ ชี้แจงอย่างไรก็ไม่อ่าน คำชี้แจงอยู่ก่อนหน้าเขาประมาณ 20 ข้อความ เขาก็ไม่อ่านเขาอยากด่าเขาก็ยังด่า เมื่อไม่สบายใจจำเป็นต้องชี้แจงก็ชี้แจงเพิ่มเติมเข้าไป สรุปเขาก็ไม่อ่านอีก ดังนั้นในฐานะผู้ปฏิบัติยืนยันว่าก็ดำเนินการต่อไป แต่ในกรณีการติดตั้งกล้องวงจรปิด ไม่ใช่ความรับผิดชอบของเราในการตรวจจับความเร็วเขาเคยจะมอบที่จะให้เรารับมอบชุดกล้องวงจรปิดนี้วันที่มาพูดคุยก็บอกว่าเมื่อรับมอบไปแล้วงบในการดูแลรักษาตกประมาณปีละ 30 % ซึ่งเราก็รับไม่ได้ เพราะคนขอไปขอทำโครงการทั้งหมด ทำโครงการเสร็จส่งให้เราแล้วเขาก็ไม่ทำอะไร สุดท้ายเป็นเราก็ต้องมารับผิดชอบ เรื่องรายได้ว่าคำนวณแล้วรายได้ค่าปรับคุ้มค่าบำรุงรักษาเราก็อธิบายเขาไปการติดตั้งของเขามันคาบเกี่ยวสามพื้นที่ อปท.ก่อนเรา เรา แล้วก็ อปท.ที่อยู่หลังเรา เราเองแทบจะไม่เคยได้ค่าปรับเพราะก่อนเราและหลังเราเขาได้ค่าปรับไป คนที่ผ่านเข้ามาในพื้นที่เขตเทศบาลนครขอนแก่นเราไม่ได้ค่าปรับ แต่เรื่องนี้ไม่ใช่ประเด็นซึ่งก็จะได้มีการเจรจากันอยู่ ต้นไม้บนทางเท้าเป็นปัญหาก็เป็น ไม่เป็นปัญหาก็ไม่เป็น เป็นปัญหาก็คืออยู่สองสามประการ ประการที่ 1 การตัดบำรุงรักษา การตัดต้นไม้เราเองก็พยายามปรึกษาผู้รู้ รูปแบบการตัดแบบใดที่กระทบกับภูมิทัศน์น้อยที่สุด กระทบกับต้นไม้สำคัญบางชนิด เมื่อถึงฤดูออกดอกเช่น ต้นคูนก็ควรจะไม่ได้รับผลกระทบ เรายอมกัดฟันปีหนึ่งที่ถนนกัลปพฤกษ์ตัดแต่งกิ่งเพื่อที่จะรักษาเป็นทรงพุ่มในปีนั้นถ้าจำได้เราก็ต้องอธิบายสาธารณะเยอะมาก วันนี้ที่เราออกแบบในการตัดแต่งเอาไว้มันก็เป็นทรงพุ่มจริง แต่ก็ยังมีข้อกล่าวหาคนอยากจะเห็นดอกไม้กลุ่มที่มีอาชีพถ่ายรูปก็จะกล่าวหาเราอยู่ตลอดเวลา ตัดทีไรทำให้เขาถ่ายรูปดอกคูนไม่สวย มันก็เป็นคนละกลุ่มกับคนละเจตนารมณ์ เอามาพ่วงใส่กันทีไรเราก็เป็นจำเลยทุกที ก็เรียนยืนยันนะครับว่าผู้รับผิดชอบในการตัดแต่งกิ่งไม้ต้นไม้เพื่อวัตถุประสงค์สองสามประการประการแรกไม่มีไฟฟ้าแสงสว่าง ประการที่ 2 บดบังทัศนียภาพในการขับขี่แล้วไม่เกิดปัญหาเรื่องการจราจร ประการที่ 3 คือไม่เกิดปัญหากับสายไฟฟ้าที่เขาสูงจนเกิดปัญหาและไฟซ็อต เรื่องนี้ก็ได้รับรายงานเบื้องต้นกับสำนักการช่างต้องระมัดระวังแล้วก็รอบคอบ นี้ก็เป็นประเด็นที่ตอบสาระสำคัญที่ท่านสมาชิกได้กรุณาอภิปรายจากนี้ไปก็จะมีกลุ่มต่างๆโดยผู้รับผิดชอบเป็นผู้ชี้แจงต่อจากตัวผม เริ่มแรกขออนุญาตให้สำนักการศึกษา จากนั้นก็จะเป็นสำนักการช่าง ขออนุญาตท่านประธานสภาครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ขอเรียนเชิญท่าน ผอ.ค่ะ

**นายยุทธ วงษ์ศิริ ผู้อำนวยการสำนักการศึกษา**

กราบเรียนท่านประธานสภาที่เคารพ และท่านสมาชิกสภาเทศบาลผู้ทรงเกียรติทุกท่านครับ กรณีที่สมาชิกสภาเทศบาลท่านได้ถามในเรื่องบริหารจัดการเรื่องห้องสมุดเด็กไทยที่บริเวณหนองแวงนะครับ สำนักการศึกษาขอเรียนชี้แจงดังนี้นะครับ เรามีห้องสมุดเด็กไทยมีอยู่ 7 แห่งด้วยกัน ที่บริเวณหนองแวง 1 แห่ง หนองวัด หนองใหญ่ ศรีฐาน เทพารักษ์ และก็เคหะ นะครับ เราจะให้บริการกับประชาชนวันธรรมดา ตั้งแต่เวลา 15.00-18.00 น. วันเสาร์-อาทิตย์ จะให้บริการเวลา 09.00-16.00 น มีวันหยุดหนึ่งวันคือวันจันทร์และก็มีวันหยุดตามวันนักขัตฤกษ์ ให้กับเจ้าหน้าที่ทำงานเรื่องนี้นะครับ การไปใช้บริการของประชาชนที่อยู่ในเขตบริการถือว่าได้รับความนิยมอยู่ในระดับที่เป็นที่พอใจนะครับ เฉลี่ยจะมีคนไปใช้บริการประมาณ 300 คน/เดือน คือข้อมูลที่เราทำสถิติไว้ทุกเดือน ขอกราบเรียนประธานสภาในที่ประชุมสมาชิกสภาเทศบาลตามนี้ครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ต่อด้วยที่ค้างประเด็นของสำนักการช่าง ขอเชิญเลยนะค่ะ

**นายยินชัย อานันทนสกุล ผู้อำนวยการสำนักการช่าง**

 ขออนุญาตท่านประธานสภา ประเด็นที่ท่านสมาชิกสอบถามเรื่องถนนหน้าเมืองนะครับ ก็ขอเรียนชี้แจงนิดหนึ่งนะครับว่าเราได้ตรวจสอบสาเหตุของการที่ชำรุดของถนนหน้าเมืองโครงการนี้เป็นโครงการที่ โอเวอร์เลย์ Overlay ถนนบนผิวจราจรเกิดขึ้นคอนกรีตเสริมเหล็ก ที่ใช้กันทั่วไปคือทำการใช้ยางมะตอย Tack Coat ปูแผ่นใยสังเคราะห์ โดยสภาพทั่วไปแล้วแผ่นใยสังเคราะห์เป็นแผ่นที่เกาะระหว่างคอนกรีตกับ แอสฟัลท์ติกใหม่ที่หนาห้าเซนติเมตรนะครับ กรณีที่เกิดขึ้นก็คือมันมีบ่อโทรศัพท์ ทีโอที นะครับ ในการออกแบบนี้ตรงนี้ ทีโอทีจะมีบ่ออยู่กลางถนนมีน้ำในบ่อเขาก็จะมีเครื่องสูบน้ำ สาเหตุที่เกิดขึ้นมาเพราะว่าตัวปั้มเขาจะเสียน้ำจะซึมขึ้นมาบนชั้นระหว่างคอนกรีตเวลารถวิ่งจะเกิดปั้ม เราแจ้งผู้รับเหมาคือบริษัทบ้านไผ่ธนทรัพย์นะครับเราแจ้งไปซ่อมครั้งหนึ่งแล้วมูลค่าสองแสนบาท ว่ามาซ่อมแล้วแต่ยังไม่หายนี้คือครั้งที่ 1 ครั้งที่เราแจ้งไปอีกภายใน 7 วันมูลค่าซ่อมประมาณ 3 แสนบาทขยายผิวไปถึงร้านสหมิตรนะครับ ตามที่ว่าก็คืออยู่ในสัญญาจ้างนะครับ คือว่าตามสัญญาเราดำเนินการไปแล้ว และทีโอที เราก็แจ้งเขาไปแล้วว่าถ้าคุณไม่มาแก้ตรงนี้ อาจจะมีกระบวนการปิดเราก็คุยกันแล้วเขาก็แก้ส่วนของเขา ส่วนของเทศบาลเองก็คือท่อระบายน้ำที่อยู่ที่เขามาเชื่อมต่อกับเรา เราก็จะไปลอกท่อให้มันระบายได้เนื่องจากตรงนี้เป็นที่แอ่นลงมาต่ำนะครับ ถ้าเราดูภาพจากศาลากลางนี้เป็นทางน้ำไหลตามผิวจราจร เทคนิคในการที่จะต้องฝังท่อใกล้ผิวจราจรที่เพิ่มนิดหนึ่งนะครับเพื่อจะให้น้ำที่ขังอยู่ในนี้มันออกไปได้ครับ ซึ่งตรงนี้เป็นจุดอ่อนของระบบปูยางแอสฟัลท์ติกคอนกรีต ถ้ามีน้ำเมื่อไหร่ก็จะมีปัญหาเกิดขึ้น ถ้ากรณีสี่แยกศรีจันทร์ตัดกับจากตรงนี้เป็นลักษณะที่กรมทางกำลังเปลี่ยนเป็นถนนคอนกรีตไปแล้วนะครับ ถามว่าตรงนี้อาจจะคุณภาพไม่ดีเท่ากับสี่แยกอื่นที่ท่านสมาชิกถามว่าที่อื่นทำไมไม่เกิดแต่เกิดขึ้นได้แต่ก็อยู่ในประกันสัญญาอยู่นะครับ จุดรอยต่อของ Tack Coat อะไรต่างๆนี้ครับก็จะพยายามไปกำกับเวลาซ่อมก็จะใกล้ชิดนิดหนึ่ง แต่ถ้าแก้ไม่ได้ก็ต้องมาคุยกันว่าปัญหาเฉพาะจุดนั้นเป็นอย่างไงแต่ว่าก็อยู่ในสัญญาจ้างอยู่นะครับ ส่วนของการออกแบบจะพิจารณาว่าต่อไปในจุดไหนที่มีสิ่งก่อสร้างที่มีผลกระทบต่อโครงสร้างอาจจะต้องมีรายละเอียดเพิ่มเติมอีกนิดหนึ่งในจุดนั้น ก็เรียนว่าเราได้ดูรอบคอบแล้ว นะครับ ละเว้นว่าสมาชิกเตือนเราหลายครั้งเราพยายามแก้แต่ก็แก้ไปตามกฎหมายนะครับ สุดท้ายคือภายใน 7 วัน นี้ ถ้าเขาไม่มาเราก็จะซ่อมตามวิธีของเราแล้วก็ให้เงินประกันสัญญาครับ ไม่ทราบว่าข้อมูลมีอะไรเพิ่มเติมไหมครับ

 **นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 เรื่องอื่นฝั่งเจ้าแม่สองนางนะค่ะ

**นายธวัชชัย วนาพิทักษ์กุล ผู้อำนวยการส่วนการโยธา**

 กราบเรียนท่านประธาน ท่านสมาชิกและท่านผู้บริหารนะครับ เพิ่มเติมในส่วนของตัวโครงการถนนหน้าเมืองเราเคยแจ้งทางผู้รับจ้างไปเมื่อวันที่ 26 เมษายน 2559 , 2 มิถุนายน 2559 ,10 สิงหาคม 2559 ตอนนี้ทางช่างผู้ควบคุมงานทำบันทึกในเรื่องของยึดเงินค้ำประกันตามสัญญา ถ้าไม่ดำเนินการซ่อมตามกำหนดการนะครับ แล้วล่าสุดทางผู้รับจ้างติดต่อกับมาแล้วนะครับเขาจะเข้ามาซ่อมภายในหนึ่งอาทิตย์ ถ้าเกินนั้นบันทึกของช่างควบคุมงานนี้ผ่านการพิจารณาอนุมัติเรียบร้อยแล้วนะครับ อีกเรื่องหนึ่งก็คือตลิ่งนะครับที่ว่าไม่มีราวกั้นนี้ ที่บริเวณนั้นที่เป็นพื้นที่ไดโนเสาร์เป็นลักษณะท่าทางในเวลาช่วงเทศกาลหรืออะไรทุกที่ก็จะไม่มีราวนะครับเพื่อให้ประชาชนไปใช้บริการลักษณะท่าน้ำได้ ก็เว้นไว้เฉพาะช่วงที่เป็นท่าน้ำ ในเรื่องของสัญญาณไฟจราจรถนนรื่นรมย์และถนนหน้าเมืองนะครับก็ท่านนายกฯ ก็ตอบไประดับหนึ่งแล้วนะครับ สำนักการช่างจะเข้าไปดำเนินการลงในรายละเอียดเพิ่มเติม ซึ่งมีความจำเป็นนะครับเพราะว่าตัวเลขบางตัวเลขบางส่วนของตัวเลขขาดหายไปการสื่อสารระหว่างผู้ขับรถกับสัญญาณไฟจราจรเกิดการผิดพลาดแล้วอาจเกิดการตัดสินใจผิดได้ครับ ในเรื่องของต้นไม้บดบังสัญญาณไฟจราจร และไฟส่องสว่างนี้ตอนนี้สำนักการช่างไปดำเนินการในส่วนตรงหัวมุมถนนตรงสวนรัชดานะครับ แล้วถ้ามีส่วนอื่นก็แจ้งสำนักการช่างได้นะครับ มีหลายๆพื้นที่ที่เราเข้าไปดำเนินการเรียบร้อยแล้วถ้าเกิดว่าหลายท่านช่วยกันเข้าไปเป็นหูเป็นตาเข้าไปสอดส่องถ้ามีส่วนอื่นก็แจ้งสำนักการช่างได้ตลอดเวลานะครับ ในส่วนของสำนักการช่างก็มีประเด็นที่เกี่ยวข้องตามนี้นะครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเรียนเชิญท่าน ผอ.ตอบประเด็นที่ค้าง ค่ะ

**นายยินชัย อานันทนสกุล ผู้อำนวยการสำนักการช่าง**

ขอเสริม ประเด็นเรื่องตลิ่งนิดหนึ่งครับ สำนักการช่างก็จะนำข้อมูลที่ท่านสมาชิกแนะนำเรื่องความปลอดภัยนะครับ ว่าผมจะไปเช็คระดับว่าตลิ่งที่ไม่มีที่กั้นนี้จะเช็คว่าความลึกของน้ำประมาณเท่าไหร่ โดยปกติทั่วไปถ้าเป็นตลิ่งที่ไม่มีที่กั้นต้องมีดินห่างออกสูงไม่เกิน 1.50 เมตร ถ้าตกลงไปและยืนได้ ถ้าจำเป็นอาจจะไปปรับถ้าไม่มีราวตามที่คุยกันนะครับ จะไปปรับตรงเลยตลิ่งไปว่าดินลึกขนาดไหนนะครับ จะได้พิจารณาและหารือว่าในการออกแบบจะทำอย่างไรเพื่อให้เกิดความปลอดภัยตามที่ท่านสมาชิกกังวลนะครับ คือมี 2 วิธี วิธีที่ 1 คือ ถ้าเป็นตลิ่งแล้วตลิ่งจะต้องถ้าไม่มีที่กั้นถ้าตกลงไปจะต้องยืนได้นี่คือการออกแบบเหมือนการออกแบบสระว่ายน้ำของเด็กคือที่เด็กยืนได้คนว่ายน้ำไม่เป็นก็ลงไปช่วยได้ คือคนที่กระโดดลงไปแล้วตัวเอง ไม่จำเป็นต้องว่ายน้ำเป็นจะได้ทำรายละเอียดเพิ่มเติมนิดหนึ่งนะครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเรียนเชิญท่านนายกฯค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 สองเรื่องครับท่านประธานครับ เรื่องแรกกรณีพื้นที่วิ่งตลิ่งที่ขาดอยู่ประมาณ 10 เมตร เดี๋ยวรับไป ไปดูด้วยกันครับว่าจะต้องดำเนินการอย่างไรไปจัดการด้วยกันนะครับ ประการที่ 2 พื้นที่บุกรุกหนองยาว กับธนาคารกรุงเทพก็ขอรับไปเพื่อไปตรวจสอบแล้วจะรายงานให้ทราบ มีข้อมูลไหม

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเชิญท่าน ผอ.ค่ะ

**นายยินชัย อานันทนสกุล ผู้อำนวยการสำนักการช่าง**

 ขออนุญาตครับท่านประธานสภา ผมได้แจ้งนายช่างยุติธรรม กำลังเอาข้อมูลมา เบื้องต้นเราเคยรื้อไปแล้วครั้งหนึ่งตามคำสั่งศาลนะครับ ถ้าเป็นเรื่องในอดีตศาลสั่งแล้วรื้อสามหลังนะครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ขอเชิญค่ะ

**นายยุติธรรม น้อยสุวรรณ หัวหน้าฝ่ายควบคุมอาคารและผังเมือง**

ขออนุญาตท่านประธานสภา ท่านผู้บริหารและท่านที่เข้าประชุมทุกท่านครับ ประเด็นอาคารที่บุกรุก ที่สาธารณะบริเวณถนนหน้าเมืองตรงข้ามธนาคารกรุงเทพ รายนางทองคำ นะครับซึ่งเคยมีการรื้อมาแล้ว ศาลปกครองสูงสุดได้มีคำพิพากษาให้เทศบาลดำเนินการได้ตามอำนาจหน้าที่ตั้งแต่ปี 2556 หรือ 2555 ประมาณนี้ ทีนี้นางทองคำ ก็ได้มีหนังสือขอคำร้องไปที่ศูนย์ดำรงธรรมและที่จังหวัดเพื่อขอพื้นที่เพื่อทำมาหากินประมาณนี้ เรื่องก็ยื้อกันมานานแต่ทั้งนี้ทั้งนั้นสุดท้ายก็คือเทศบาลสามารถเข้าทำการรื้อถอนได้ตามคำพิพากษาของศาลปกครองสูงสุดครับผม หนองยาวกรณีเรื่องอาคารที่บุกรุกที่ว่ามีร้องเรียนไปที่ศาล หนองยาวมีผู้ร้องเรียนคือบ้านผู้ร้องมีอาคารบุกรุกอยู่หน้าบ้านมีจำนวน 5 หรือ 6 ราย ก็ทางเทศบาลก็ออกคำสั่งแล้ว ศาลก็ไปไกล่เกลี่ยไม่ให้เป็นคดีความกัน ให้ยอมความกันและหมายความว่าหลังจากนั้นให้รื้อออกที่เหลือก็เป็นส่วนของเทศบาลที่จะดำเนินการตามข้อกฎหมายต่อไปครับผม

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ก็ในเมื่อมีคำสั่งศาลหรือไกล่เกลี่ยแล้วช่างจะดำเนินการเมื่อไหร่ก็เรียนชี้แจงให้สมาชิกทราบด้วยค่ะ มีอะไรเพิ่มเติมอีกหรือไม่ ขอเรียนเชิญคุณสุพัฒน์ ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ ผมสุพัฒน์ พงษ์เพียจันทร์ สมาชิกสภาเทศบาลนครขอนแก่น เขต 4 ผมขอทำความเข้าใจผ่านท่านประธานสภาไปหาท่านนายกฯ คือที่ผมอภิปรายไว้เมื่อสักครู่การประชุมร้องเรียนของชุมชนแต่ละเขตประจำตลอด อันนี้ใช่ครับ แต่ที่ผมต้องทำความเข้าใจ คือประชุมหัวหน้างานหัวหน้าส่วนห้องร้องเรียนและสมาชิกสภาเทศบาลที่สนใจประจำเดือนกับท่านรองฯธวัชชัย รื่นรมย์สิริ ครับ ผมเอ่ยชื่อท่านเล่นๆ ผมขออนุญาตถอนครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

 ค่ะมีสมาชิกท่านใดจะอภิปรายเรื่องอื่นๆ อีกหรือไม่ค่ะ ไม่ทราบว่าทางผู้บริหารคงตอบประเด็นครบทุกประเด็น ขอเรียนเชิญค่ะ ชี้แจงเรื่องการจอดรถตู้หลังมหาวิทยาลัยขอนแก่น นะค่ะ

**พันจ่าตรีกิตติสัณฑ์ บุญสิงห์ฐิติ หัวหน้างานเทศกิจ**

กราบเรียนท่านประธานสภาที่เคารพ ท่านผู้บริหาร สมาชิกสภาผู้ทรงเกียรติและผู้ร่วมประชุมทุกท่านนะครับ ในประเด็นเรื่องการจอดรถตู้ที่ถนนกังสดาล นะครับที่ท่านสมาชิกได้ให้คำแนะนำและทักท้วงไว้คือทางเทศกิจได้ตรวจสอบแล้วนะครับเป็นรถตู้วิ่งระหว่างมหาวิทยาลัยขอนแก่นกับห้างเซ็นทรัล ซึ่งในการตรวจสอบในครั้งนี้เราได้ไปสอบถามว่าจุดต้นทางคือที่ห้างเซ็นทรัลแต่ปลายทางไม่ใช่ถนนตรงนี้แต่เป็นข้างในมหาวิทยาลัยขอนแก่น ประเด็นดังกล่าวผมได้ประสานทางผู้ที่เกี่ยวข้องจะเป็นขนส่ง ทั้งทหาร ตำรวจ นะครับ จะร่วมลงไปดำเนินการแก้ไขปัญหาวันจันทร์ที่จะถึงนี้นะครับเวลา 10 โมงเช้า เพื่อที่จะผลักดันให้ไปจำหน่ายตั๋วที่ด้านในมหาวิทยาลัยขอนแก่นนะครับ ซึ่งผลการดำเนินการเป็นประการใดนะครับความคืบหน้าผมจะนำเรียนท่านประธานสภาและท่านสมาชิกได้ทราบอีกครั้งหนึ่งนะครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ค่ะท่านสมาชิกท่านใดจะอภิปรายอีกหรือไม่ค่ะ คงครบทุกประเด็นแล้วนะค่ะ ก็หลายประเด็นเรื่องเอกสารซึ่งท่านสมาชิกได้อภิปรายนั้นทางหน่วยงานก็จะนำเสนอในรายละเอียดท่าน เอกสารทางสำนักการช่างหรือผู้ที่เกี่ยวข้องนะค่ะ จะได้นำเสนอท่านต่อไปค่ะ ถ้าไม่มีสมาชิกท่านใดอภิปรายนะค่ะ ดิฉันก็ขอขอบคุณคณะผู้บริหาร สมาชิกสภาเทศบาลทุกท่าน เจ้าหน้าที่ทุกท่าน โดยเฉพาะท่านประธานชุมชนคณะกรรมการชุมชนที่ได้ให้เกียรติมาเข้าร่วมประชุมในวันนี้ ขอขอบคุณและขอปิดประชุมค่ะ

 **เลิกประชุมเวลา 12.40 น**

(ลงชื่อ) ผู้บันทึกรายงานการประชุม

 (นางฐิติญาพัณ พีระธันยกานต์)

 นักจัดการงานทั่วไปปฏิบัติการ

(ลงชื่อ) ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

(ลงชื่อ) ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

(ลงชื่อ) ผู้ตรวจ / ทาน

 (ดร.กฤษณวรุณ ไชยนิจ)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

 **คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) ประธานกรรมการ

 (นายสมภพ วงศ์ก่อ)

สมาชิกสภาเทศบาลนครขอนแก่น

 (ลงชื่อ) กรรมการ

 (นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) กรรมการ

 (นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) กรรมการ

 (นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น